text:
Өфөлә «Газ.Нефть.Технологиялар-2014» нефть-газ форумы асылдыФото: Олег Яровиков
Өфөлә «Газ.Нефть.Технологиялар-2014» нефть-газ форумы асылды
Өфөлә «Газ.Нефть.Технологиялар-2014» нефть-газ форумы асылдыФото: Олег Яровиков
«Газ.Нефть.Технологиялар-2014» нефть-газ форумы шишәмбе Өфөлә асылды. Күргәҙмә яңы «ВДНХ-Экспо» күргәҙмә комплексы майҙандарында урынлашты.
«Газ.Нефть.Технологиялар» XXII халыҡ-ара махсус күргәҙмә эшендә Рәсәй Федерацияһының 30 төбәгенән 400-ҙән ашыу компания, шулай уҡ 16 сит ил предприятиеһы ҡатнаша. Ул нефть, химия һәм газ тармаҡтарының алдынғы предприятиелары – «Башнефть» акционерҙар нефть компанияһы, «Транснефть» акционерҙар компанияһы, Урал-Себер нефть үткәргесе, «Татнефть», «Газпром нефтехим Салауат», «Нижнекамскнефтехим», «Газпромтрансгаз Ҡазан», «Көнсығышнефтезаводмонтаж», «Башнефтегеофизика», «БСК — Башҡортостан сода компанияһы», «Благовещен арматура заводы», «Пакер», «Буринтех», «Бурсервис» һәм башҡалар. Экспозиция дүрт майҙансыҡта урынлашҡан, тармаҡтың ҡаҙаныштары, инновацион технологиялар һәм асыштар тәҡдим ителгән.
Күргәҙмә ҡатнашыусыларын Башҡортостан Хөкүмәте Премьер-министры урынбаҫары Дмитрий Шаронов сәләмләне:
— Күргәҙмә бик кәрәк ваҡытта үтә, — тине ул. – Хәҙерге тышҡы иҡтисад хәлен, санкцияларҙың янауҙарын һәр кем аңлай. Һәм бөгөн бында беҙ тәҡдим иткән, күргән нәмәләр – беҙ ишеткән ҡаршы килеүҙәргә яуап. Беҙ ҙур потенциалға – сит илдән килгән бөтә нәмәне алмаштыра алырлыҡ, продукттарға, технологияларға эйә. Үҙ хәлебеҙҙе, көсөбөҙҙө һәм мөмкинлектәребеҙҙе ҡайтанан аңларға тейешбеҙ. Күргәҙмәлә ҡатнашыусыларға барыһына ла уңышлы аралашыу, яңы производстволар барлыҡҡа килһен өсөн, яңы килешеүҙәр килеп сығыуҙарын теләйем.
Нефть-газ форумы «Ватан нефть-газ тармағын технологик хәүефһеҙлек менән тәьмин итеү» пленар ултырышы менән башланасаҡ. Рәсәйҙең нефть-газ тармағы, аҙ тоннажлы химия, импортты алмаштырыу, газ файҙаланыуҙың эске баҙар үҫеше перспективалары өсөн Ватан сәнәғәт комплексының технологик мөмкинлектәрен тикшереү планлаштырыла.
Пленар ултырыш сиктәрендә Башҡортостан Республикаһының Сәнәғәт һәм инновацион сәйәсәт министрлығы менән «Газпромбанк» асыҡ акционерҙар йәмғиәте араһында уларҙың иҡтисади һөҙөмтәлелеген баһалау һәм финанслау структураһын билдәләү өсөн техник-иҡтисади нигеҙҙәр, инвестиция проекттарының бизнес-пландары экспертизаһы буйынса килешеүгә ҡул ҡуйыласаҡ.
Форумдың эше 25 апрелгә тиклем дауам итәсәк.


c: text/html

text:
Айрат Ғәскәров «Уралсиб» банкы етәксеһе вазифаһын ҡалдырҙы
ӨФӨ, 2015 йыл, 6 ноябрь. /«Башинформ» мәғлүмәт агентлығы, Ольга Мортазина/.
Айрат Ғәскәров «Уралсиб» банкы идараһы етәксеһе вазифаһын ҡалдырҙы. Ул ошо вазифала 2015 йылдың апреленән эшләне. Хәҙер банктың етәксеһе — «Уралсиб» идараһы ағзаһы Светлана Бастрыкина.
Уҙған шишәмбелә кредит учреждениеһы акцияларының 82 процентын Петербург бизнесмены — банкир, сәнәғәтсе һәм элекке чиновник Владимир Когандың һатып алыуы билдәле булды.
Рәсәйҙең Үҙәк банкы «Уралсиб»ты Коганға тапшырыу тураһында ҡарарҙы раҫланы. Банк яңы хужаға финанс ярҙамы вәғәҙә итте. Тотороҡло эшләү өсөн «Уралсиб» 81 миллиард һумлыҡ кредит аласаҡ. 14 миллиард — алты, 67 миллиард 10 йылға иҫәпләнгән.

robotstxt: allowed

filter: keep


text:
Суворов ордены
Суворов ордены (урыҫса Орден Суворова) — Советтар Союзының Бөйөк Ватан һуғышы ваҡытында (1942 йылдың 29 июлендә) булдырылған ордены. Уның менән айырым хәрби алыштарҙы бик яҡшы ойошторғандары һәм алып барғандары өсөн батальон командирынан алып унан юғарыраҡ хәрби етәкселәр бүләкләнгән. Ордендың өс дәрәжәһе бар:
- I дәрәжә — фронт һәм армия командующийҙары, уларҙың урынбаҫары, штаб башлыҡтары, оператив идаралыҡтарҙың һәм бүлексәләрҙең башлыҡтары, ғәскәр төрҙәренең башлыҡтары (тупсылар, һауа көстәре һәм башҡалар) бүләкләнгән;
- II дәрәжә — корпус, дивизия и бригада командирҙары, уларҙың урынбаҫарҙары, корпус, дивизия һәм бригада штабтары башлыҡтары бүләкләнгән;
- III дәрәжә — полк, батальон командирҙары һәм полк штабы башлыҡтары бүләкләнгән.


text:
Фото:
Рөстәм Хәмитов «Транснефть» компанияһы президенты Николай Токарев менән осрашты
Фото:
7 августа Мәскәүҙә Башҡортостан Президенты Рөстәм Хәмитовтың «Транснефть» акционерҙар компанияһы» асыҡ акционерҙар йәмғиәте президенты Николай Токарев менән осрашыуы үтте. Унда 2014-2018 йылдарҙа Башҡортостанда «Транснефть» системаһы предприятиеларын үҫтереү программаһы, 2013 йылда республика бюджетына һалым түләү буйынса иҫәптәрҙең торошо һәм 2015 йылға тиклемге осорға пландар, «Транснефть» компанияһының Башҡортостан Республикаһы программаларында ҡатнашыуы һәм башҡа мәсьәләләр тикшерелде, тип хәбәр иттеләр төбәк башлығының матбуғат хеҙмәтенән.
Осрашыуҙан һуң журналистар менән аралашыу барышында Николай Токарев «Транснефть» компанияһы вәкилдәренең республика етәкселеге менән даими осрашып тороуы хаҡында әйтте.
— Хеҙмәттәшлектең финанс аспекттарын да тикшерҙек, улар тулыһынса өмөтлө, тип иҫәпләйем. «Транснефть» Башҡортостанда тормошҡа ашырылған хәйриә һәм социаль программаларҙа ҡатнашасаҡ. Был инвестиция программаһына – алдағы биш йылда беҙҙең объекттарҙы ремонтлау һәм реконструциялау программаһына ла ҡағыла. Әлеге эшкә 38 миллиард һум самаһы аҡса тотоноласаҡ. Ғөмүмән, осрашыу йомғаҡтары менән ҡәнәғәтбеҙ, — тине акционерҙар компанияһы башлығы.
Рөстәм Хәмитов, «Транснефть» компанияһы бүлендек йәмғиәттәренең республика Хөкүмәтенә ҡараған миноритар акциялар пакетын һатыу буйынса килешеү тамамланды, тип өҫтәне. Был килешеү һөҙөмтәһендә байтаҡ килем алынған, ул 12,5 миллиард һум тәшкил итә. Бынан тыш, алдағы биш йылға йылына 500-әр миллион һумлыҡ хәйриә программаһын ғәмәлгә ашырыу тураһында һөйләшеп килешелде. Был күп кенә мәсьәләләрҙе хәл итергә, атап әйткәндә, бюджет өлкәһендә эшләгәндәрҙең эш хаҡын күтәрергә, социаль объекттар төҙөргә мөмкинлек бирәсәк. Беҙҙә ундай объекттар етерлек, уларҙың бөтәһе лә республиканың адреслы инвестиция программаһында ҡаралған. 2013 йылды һәйбәт финанс һөҙөмтәләре менән тамамлауға иҫәп тотола. Республика Президенты килешеүҙе ярайһы уҡ тиҙ төҙөгәне, был пакеттар өсөн юғары хаҡ билдәләгәне өсөн Николай Токаревҡа рәхмәт белдерҙе.


text:
Әҙәбиәт йылында Өфөлә «Бында уҡыйҙар!» акцияһын үткәрергә тәҡдим ителде
ӨФӨ, 2015 йыл, 18 февраль. /«Башинформ» мәғлүмәт агентлығы, Артур Басиров/.
Әҙәбиәт йылында баш ҡалала «Бында уҡыйҙар!» акцияһын ойошторорға тәҡдим ителде. Был хаҡта 17 февралдә Матбуғат һәм киң мәғлүмәт саралары агентлығы ҡарамағындағы Йәмәғәт советында ведомство етәксеһе Борис Мелкоедов белдерҙе.
— Кешеләр кафе, автовокзал, һаулыҡ һаҡлау йәки дәүләт хеҙмәттәре учреждениеларында күп ваҡытын көтөп уҙғара. Беҙ йәмәғәт урындарында китап кәштәләрен ҡуйырға тәҡдим итәбеҙ, — тине Борис Мелкоедов.
Мини-китапханалар ҡала халҡының китаптарынан торасаҡ тип күҙаллана.
— Китапханалар китап йыйыу пункттарының береһе буласаҡ тип уйлайбыҙ. Ҡала халҡы төрлө баҫмалар килтерә, китап уҡыусыларға теләктәрен ҡалдыра ала. Йомғаҡлау сараһында акцияның иң яҡшы ҡатнашыусылары бүләкләнәсәк, — тип билдәләне БР Матбуғат һәм киң мәғлүмәт саралары агентлығы етәксеһе.
Борис Мелкоедов һүҙҙәренсә, хәҙер кәштәләр, фирма стикерҙары һәм сайт әҙерләүҙә ярҙам итеү өсөн партнерҙар табырға кәрәк.


text:
Башҡортостан бизнес-делегацияһы Көньяҡ Африка Республикаһына барасаҡ
Сентябрҙә Башҡортостандың бизнес-делегацияһы Көньяҡ Африка Республикаһына барып ҡайтасаҡ. Сәфәр 10-18 сентябргә билдәләнгән.
Башҡортостан Сауҙа-сәнәғәт палатаһының халыҡ-ара һәм төбәк-ара хеҙмәттәшлек идаралығы делегацияны ойоштороу эштәре менән шөғөлләнә.
Сәфәрҙең маҡсаты — Көньяҡ Африка Республикаһының бизнес-берләшмәһе менән туранан-тура сауҙа-иҡтисади бәйләнештәр урынлаштырыу, Franchise & Business Opportunities Expo күргәҙмәһенә барыу.
БР Сауҙа-сәнәғәт палатаһының матбуғат хеҙмәтенән хәбәр итеүҙәренсә, программа буйынса Йоханнесбург Сауҙа-сәнәғәт палатаһында ике яҡлы эшлекле һөйләшеүҙәр, күргәҙмәгә барыу, шулай уҡ алмас табыу эшмәкәрлеге менән танышыу планлаштырылған.


text:
2010 йылда Башҡортостанда 820 мең тонна ашлыҡ һуғылған
Игендән тулайым йыйым 2010 йылда 820 мең тонна тәшкил иткән, эшкәртелгәндән һуң 745 мең тоннаһы ҡалған. Ҡоролоҡ арҡаһында Башҡортостанда игендең уртаса уңышы гектарынан 9,4 центнер ғына тәшкил иткән. БР Ауыл хужалығы министрлығының матбуғат хеҙмәтенән хәбәр итеүҙәренсә, республикала 56,4 мең тонна көнбағыш һуғып алынған — гектарынан 6,8 центнер. Ни бары 376,4 мең тонна татлы тамыраҙыҡ ҡаҙып алынған.
Ҡоролоҡтан зыян күргән башҡа төбәктәр кеүек үк, республика аграрийҙарын икенсе икмәк уңышы ла ҡыуандырманы. Бөтә төр категориялағы хужалыҡтарҙа 407,2 мең тонна картуф үҫтерелгән. Асыҡ һәм ябыҡ грунттан 254,2 мең тонна йәшелсә алынған.


text:
Фото:
«iВолга-2013» йәштәр форумының федераль кимәленә Башҡортостандан 38 проект һайлап алынды
Фото:
Волга буйы федераль округының «iВолга-2013» йәштәр форумының федераль кимәленә Башҡортостандан 38 проект һайлап алынды, тип хәбәр иттеләр делегация штабынан. Заявкалар иҫәбендә ғилми-техник эшләнмәләр, социаль башланғыстар, заманса мәҙәни һәм мәғариф технологиялары бар.
Форумға меңдән ашыу инновацион эшләнмә ҡабул ителгән, Башҡортостандан ҡатнашыусылар 65 проект йүнәлткән. Хәҙер ҡатнашыусылар эштәренең презентацияларын үткәреүгә әҙерләнә. Иң яҡшы проекттар авторҙарына Волга буйы федераль округының Гражданлыҡ йәмғиәте фонды гранттары тапшырыласаҡ. Конкурс йомғаҡтары буйынса булдырылған идеялар банкы округта йәштәр хәрәкәтенең үҫешенә ҙур импульс бирәсәк.
«iВолга-2013» йәштәр мәғариф форумында Башҡортостан делегацияһы етәкселәре – БР Президенты ярҙамсыһы Камила Дәүләтова һәм БР Хөкүмәте Аппаратының Йәштәр сәйәсәте, спорт һәм туризм департаменты директоры Александр Никерин башҡа төбәктәрҙән килгән делегациялар, дәүләт власы вәкилдәре, депутаттар корпусы һәм бизнес-берләшмә өсөн көн һайын республиканың презентацияһын үткәрә.
Делегация штабы Йәштәр эштәре буйынса федераль агентлыҡ етәксеһе Сергей Белоконев, РФ Президентының Волга буйы федераль округындағы Тулы хоҡуҡлы вәкиле ярҙамсыһы Олег Мельниченко менән осрашыуҙар үткәрҙе. Был мөһим осрашыуҙар барышында һәләтле йәштәрҙең һәм проекттарҙың бизнес тарафынан яҡланыу мәсьәләләре тикшерелде.


text:
Силәбе башҡорттары ҡоролтайға йыйылды
Силәбе өлкәһенең Арғаяш һәм Ҡоншаҡ райондарында йәшәүсе башҡорттар райондар биләмәһендә башҡорт телен рәсми тел итеп иғлан итеүҙе талап итә. Был талап өлкә ҡоролтайы резолюцияһында урын алды.
Өлкә ҡоролтайы эшендә Башҡортостан Хөкүмәт премьер-министры урынбаҫары, мәҙәниәт һәм милли сәйәсәт министры Илдус Илешев етәкселегендәге делегация ҡатнашты. Ҡоролтай эшлекле шарттарҙа барҙы. Сығыш яһаусылар аныҡ һорауҙар ҡуйҙы, уны хәл итеү юлдары буйынса тәҡдимдәр индерҙе.
Урындағы ҡоролтай үҙ сафтарына алдынғы ҡарашлы, һүҙҙәре үтемле, өлкәлә төрлө йүнәлештә абруй ҡаҙанған милләтәштәребеҙҙе туплаған. Силәбе башҡорттары артабан да үҙ эшмәкәрлеген халҡыбыҙҙың мәнфәғәттәрен яҡлауға йүнәлтергә ниәтләй. Барлыҡ тәҡдимдәр өлкә башҡорттары ҡоролтайы ҡабул иткән мөрәжәғәттә урын алды.


text:
Фото:
Рөстәм Хәмитов Германия Федератив Республикаһының Рәсәйҙәге илсеһе Ульрих Бранденбург менән осрашты
Фото:
Башҡортостан Президенты Рөстәм Хәмитов Германия Федератив Республикаһының Рәсәйҙәге Ғәҙәттән тыш һәм тулы хоҡуҡлы илсеһе Ульрих Бранденбург менән осрашты.
Осрашыу башында Рөстәм Хәмитов республика менән Германия бизнесы араһында дуҫтарса мөнәсәбәттәр булдырылыуын, әммә һуңғы ваҡытта бәйләнештәрҙең бер аҙ насарайыуын билдәләне.
— Бәйләнештәрҙе тергеҙеп, яңыса эшләй башларға теләйбеҙ, — тине Президент.
Ул шулай уҡ Германия Федератив Республикаһы менән тура авиабәйләнеште яңыртыу кәрәклеге хаҡында әйтте.
— Германия бизнесы менән хеҙмәттәшлек итергә теләйбеҙ. Һеҙҙең бизнесмендар өсөн иң яҡшы шарттар булдырасаҡбыҙ, — тине Рөстәм Хәмитов. – Бөгөн Башҡортостанда Германияның ни бары ике компанияһы бар, 31 уртаҡ предприятие эшләй. Уларҙың һаны буйынса Башҡортостандың партнеры булған илдәр араһында Германия алтынсы урынды биләй. Минеңсә, Германия беренсе урында булырға тейеш.
Республика Президенты билдәләүенсә, төбәктә бизнес өсөн заманса, уңайлы ҡануниәт булдырылған. Инвесторҙар өсөн ҙур ғына ташламалар ҡаралған.
Хеҙмәттәшлек итеүҙең потенциаль йүнәлештәре араһында Президент машиналар эшләү, игенде тәрән эшкәртеү, малсылыҡ тармағы өсөн заманса мал аҙығы етештереү, биотехнологиялар һәм радиоэлектроника өлкәләрен атаны.
Ульрих Бранденбург Германия вәкилдәренең Башҡортостан менән ҡыҙыҡһыныуын белдерҙе. Уның һүҙҙәренсә, республикала немец компаниялары өсөн күп мөмкинлектәр бар.
Германия бизнесы вәкилдәре үҙҙәренең компаниялары менән таныштырҙы. Экология, энергетика, консалтинг, медицина, етештереү өлкәләрендә хеҙмәттәшлек итеү буйынса тәҡдимдәр әйтеп ишеттерелде.
Ульрих Бранденбург билдәләүенсә, иҡтисад өлкәһендәге хеҙмәттәшлектән тыш, уны социаль өлкәләге бәйләнештәр ҙә ҡыҙҡһындыра. Германия Федератив Республикаһы илсеһе немец телен өйрәнгән студенттар, мәктәп уҡыусылары менән осрашыуы, уларҙың телде бик яҡшы белеүе хаҡында һөйләне.


text:
Рөстәм Хәмитов: Һөт фестивале Башҡортостанда йыл һайын үткәреләсәк
— Был байрам, һис шикһеҙ, традицион сараға әйләнәсәк, — тине Башҡортостан Президенты Рөстәм Хәмитов «Һөт иле — 2011» Бөтә Рәсәй һөт фестиваленең асылыуына арналған брифингыла. — Һөт фестивален беҙ Өфөлә йыл һайын, һәр көҙ һайын үткәрәсәкбеҙ.
Рөстәм Зәки улы бындай байрамдарҙы бөтә республика буйынса үткәреү мөмкинлеген дә инҡар итмәне.
— Бындай фестивалдәр үткәрерлек лайыҡлы ҡалаларыбыҙ, лайыҡлы район үҙәктәребеҙ бар, — тип билдәләне Башҡортостан Президенты. — Шуға күрә мин йылдың бер көнөндә бар республикала һөт байрамы билдәләнеүен теләр инем.
Рөстәм Хәмитов әйтеүенсә, ошо рәүешле Башҡортостан Рәсәй Федерацияһының иң һөтлө төбәге статусына эйә булыуын раҫлай.
— Артабан да был марканы йөрөтөр өсөн бар көсөбөҙҙө һаласаҡбыҙ. Һәм етештереү ҡеүәттәрен арттырасаҡбыҙ, — тип ышандырҙы Башҡортостан Президенты. – Бөгөн беҙ — лидерҙар, әммә конкуренттар етеп килә. Был Татарстан, Ростов өлкәһе һәм Краснодар крайы, Рәсәй Федерацияһының башҡа ҙур субъекттары. Шуға күрә беҙгә эшләргә, етештереү ҡеүәттәрен әүҙем арттырырға һәм бөгөн планлаштырған программаны үтәргә кәрәк.


text:
Тел һәм мәҙәниәтте һаҡлауға ғаилә дәүләт сәйәсәтенән кәм йоғонто яһамай
Дәүләт сәйәсәте менән берлектә, ғаиәлә алып барылған маҡсатлы тәрбиәүи эш телде һәм халыҡ мәҙәниәтен һаҡлауҙа ҙур роль уйнай. Шундай фекерен белдерҙе III Бөтә донъя ҡоролтайының пленар ултырышында Башҡортостан Президенты Мортаза Рәхимов. Уның әйтеүенсә, бөгөн беҙҙең республикала башҡорт телен һаҡлау һәм үҫтереү буйынса күп нәмә эшләнә. «Башҡортостан Республикаһы халыҡтары теле тураһында» закон үтәлә, үҫешкән милли матбуғат селтәре бар, Башҡортостан юлдаш телевидениеһы популярлыҡ яулай. «Ҡурай» һәм «Туған тел» милли музыка каналдары, «Юлдаш», «Шарк», «Ашҡаҙар» радиолары һәм башҡалар ойошторолған, башҡорт интернаттары, лицейҙар, мәктәп һәм балалар баҡсаһы асыла.
Шулай булһа ла, күрелгән сараларға ҡарамаҫтан, башҡорт телен ҡулланыу даирәһе тар булып ҡала. Башҡорт телендәге гәзит һәм журналдар яҙҙырыусылар һаны һиҙелерлек кәмей.
— Был милли телде, традицион милли мәҙәниәтте үрҙән “күрһәтмә менән”, көсләп биреп булмауы менән аңлатыла, — тип иҫәпләй Президент. — Әгәр ҡалалағы йәки ауылдағы башҡорт ғаиләһе башҡорт телендәге гәзит-журналды яҙҙырырға, балаларын милли мәҙәниәт рухында тәрбиәләргә, ғаиләлә туған телмәренә өйрәтергә теләмәй икән, бында дәүләт нимә менән ярҙам итһен? !
Шулай итеп, йәмғиәт һәм ғаилә, Мортаза Рәхимов фекеренсә, дәүләт менән ҡулға-ҡул тотоношоп эш итергә тейеш.


text:
Республика Президенты Дүртөйлө ҡалаһының социаль объекттарын ҡараныФото: Олег Яровиков
Республика Президенты Дүртөйлө ҡалаһының социаль объекттарын ҡараны
Республика Президенты Дүртөйлө ҡалаһының социаль объекттарын ҡараныФото: Олег Яровиков
Башҡортостан Президенты Рөстәм Хәмитов Дүртөйлө ҡалаһының 5-се урта дөйөм белем биреү мәктәбендә булды. Бында спорт йүнәлеше әүҙем үҫтерелә, атап әйткәндә, күп уҡыусылар каратэ буйынса ҙур уңыштарға өлгәшә.
Республика Президенты информатика кабинетында булды. Асыҡланыуынса, бында интернет тиҙлеге үтә түбән. Шул уҡ ваҡытта мәктәпте техник яҡтан йыһазландырыу саралары күрелә. Былтыр, мәҫәлән, учреждение 25 ноутбук һатып алған. Бынан тыш, учреждениела интерактив таҡталар бар, бөтә уҡытыусылар ҙа яңы техника менән эшләргә өйрәнгән.
Уҡыу йортонда шулай уҡ дауалау-сәләмәтләндереү үҙәге эшләй.
Мәктәп бинаһы 1987 йылда төҙөлгән. Шул ваҡыттан алып бында бер тапҡыр ҙа тәҙрәләр алыштырылмаған. Иң мөһиме – ҡыйыҡтан һыу үтә. Уны алыштырыу өсөн 10 миллион һум аҡса кәрәк. Рөстәм Хәмитов был мәсьәләне кисектермәҫтән хәл итеү кәрәклеген билдәләне.
Мәктәп янында спорт майҙаны бар, унда волейбол, баскетбол, футбол майҙансыҡтары урынлашҡан. Объекттарҙың сифатын баһалап, республика Президенты заманса япмалы яҡшы спорт майҙансыҡтарын булдырырға ҡушты.
Шулай уҡ эш сәфәре барышында Рөстәм Хәмитов Дүртөйлө үҙәк район дауаханаһының балалар поликлиникаһында булды. Бында 100 кеше, шул иҫәптән 23 табип эшләй. Невролог, хирург, окулист, психиатр, нарколог, дерматолог, отоларинголог, фтизиатр кабинеттары эшләй. Табиптарҙың уртаса айлыҡ эш хаҡы 37 мең һум тәшкил итә.
Медицина учреждениеһы торлаҡ йорттоң тәүге ике ҡатында урынлашҡан. Айырым бина төҙөү мәсьәләһе әлегә хәл ителмәгән. Поликлиника 13 меңгә яҡын баланы хеҙмәтләндерә, һәр участкала – яҡынса 850-шәр бала. Нормативтарға ярашлы, бының сама пациенттар өсөн 3000 квадрат метр майҙан кәрәк. Поликлиниканың майҙаны иһә 870 квадрат метр тәшкил итә. Ошо арҡала күп ҡыйынлыҡтар килеп тыуа. Бынан тыш, учреждение аҫҡы ҡаттарҙа урынлашҡанға күрә, поликлиниканы йыш ҡына һыу баҫа, ҡорамалдар, документтар эштән сыға.
Яңы бина төҙөү мәсьәләһе хәл ителмәһә лә, уны иғтибарһыҙ ҡалдырырға ярамай. Башҡортостан Президенты был хәлде үҙгәртеү кәрәклеге хаҡында әйтте.


text:
Ришат Аҡтуғанов Миәкә районын етәкләне
ӨФӨ, 2014 йыл, 23 декабрь. /«Башинформ» мәғлүмәт агентлығы, Сергей Захаров/.
23 декабрҙә Миәкә районы Советы Ришат Аҡтуғановты контракт буйынса район хакимиәте башлығы вазифаһына тәғәйенләү тураһында ҡарар ҡабул итте.
Ришат Ғәбдрәшит улы Аҡтуғанов 1959 йылдың 12 ноябрендә тыуған. Башҡорт дәүләт аграр университетын тамамлаған. Төрлө йылдарҙа Ғөбәйҙуллин исемендәге СПК-ның баш ветеринары һәм баш зоотехнигы, «Сулпан» СПК-һы, «Оло Кәркәле», «Миәкә һөт заводы» асыҡ акционерҙар йәмғиәттәре етәксеһе булып эшләй.
Башҡортостандың атҡаҙанған ауыл хужалығы хеҙмәткәре.


text:
Фото:
Башҡортостандың алдынғы селтәр ресурстары Интернет-журналистика хартияһына ҡул ҡуйҙы
Фото:
Кисә Башҡортостандың селтәр ресурстары вәкилдәре Интернет-журналистика хартияһына ҡул ҡуйҙы. Шулай итеп, киң мәғлүмәт саралары документта билдәләнгән мораль-этик йүнәлештәге ҡайһы бер положениеларҙы үтәү йөкләмәһен үҙ өҫтөнә алды һәм үҙҙәренең сайттарында үҙенсәлекле логотип урынлаштырыу хоҡуғын алды. Логотип сифат билдәһе булырға тейеш.
Уҡыусыларҙың ышанысын яулау һәм донъя селтәрен дөйөм «сүплек» тигән мөһөрҙән арындырыу маҡсатында килешеүҙә ҡатнашыусылар үҙҙәренең баҫма сайтында редакция менән бәйләнеш телефондарын күрһәтергә, мәҡәләлә телгә алынған яҡтарға үҙ позицияһын белдереү мөмкинлеген бирергә, этник, социаль һәм башҡа билдәләр буйынса кәмһетеү һүҙҙәрен үҙ эсенә алған мәҡәләләрҙе таратмаҫҡа, норматив булмаған лексиканы ҡулланмаҫҡа һәм бер ниндәй нигеҙҙә лә дошманлыҡ ҡуҙғатмаҫҡа йөкләмә ала.
Хартия проекты буйынса фекер алышҡандан һуң уның тексына башҡа сайттарҙан алып материалдар баҫҡанда авторлыҡ хоҡуҡтары тураһындағы законды тайпылышһыҙ үтәү хаҡындағы пункт та өҫтәлде.
Шунда уҡ логотипты ла раҫланылар. «ЧИЖ» билдәһе намыҫлы журналистарҙың символына әүерелде – ул рус телендәге Честный Интернет-Журналист һүҙенән ҡыҫҡартып алынған («Намыҫлы Интернет-Журналист»). Ҡошсоҡ уҡыусылар аудиторияһы өсөн үҙенсәлекле маяҡ буласаҡ: сайтта ошондай билдә күрһәгеҙ, тимәк, был сығанаҡҡа ышанырға ярай. «Сифат билдәһен» хоҡуҡһыҙ файҙаланыуға юл ҡуймау өсөн Хартияға ҡул ҡуйған ресурстар исемлеге республика Журналистар союзының асыҡ Интернет-битендә урынлаштырыласаҡ.
— Башҡортостан илдә ошондай мораль-этик ҡағиҙәләр йыйылмаһы ҡабул ителгән тәүге төбәк булды, – тине «Башинформ» агентлығы хәбәрсеһе менән әңгәмә ваҡытында БР Журналистар союзы идараһы рәйесе Артур Дәүләтбәков. – Үҙебеҙҙән башҡа бер кем дә Интернеттағы киң мәғлүмәт сараларында тәртип урынлаштырмаясаҡ. Әлегә ҡултамғалар күп түгел, ләкин киләсәктә беҙгә күптәр ҡушылыр, тип ышанам. Бының өсөн теләге булғандарға Журналистар союзы менән элемтәгә инеү ҙә етә.
Бөгөнгө тантанала «Намыҫ кодексын» тиҫтәгә яҡын баҫма ҡабул итте. Улар рәтендә «Ватандаш», «RB-XXI век», «Кызыл тан», «Йәшлек», «Башпортал», «Молодежная газета», «Өмет», «Шоңҡар», Йәмәғәт электрон гәзите», бойондороҡһоҙ блогер Айҙар Хөсәйенов (husainov), шулай уҡ «Башинформ» мәғлүмәт агентлығы, Ufa1 ҡала мәғлүмәт сайты һәм Бойондороҡһоҙ башҡорт форумы бар.


text:
Күп балалы 60 әсәй «Әсәлек даны» миҙалына лайыҡ булды
Республика Президенты Рөстәм Хәмитов күп балалы әсәләрҙе «Әсәлек даны» миҙалы менән бүләкләү тураһындағы Указға ҡул ҡуйҙы. Уларҙың барыһы ла бишәр бала тәрбиәләй.
Гүзәл заттарҙың күбеһе — ауыл еренән. Ни бары туғыҙы ҡала ерендә – Стәрлетамаҡта, Өфөнөң Дим, Калинин, Ленин һәм Орджоникидзе райондарында йәшәй.
Күп балалы әсәләр араһында уҡытыусылар, табиптар, шәфҡәт туташтары,һауынсылар, ашнаҡсылар, бухгалтерҙар, етештереү өлкәһе хеҙмәткәрҙәре бар.
Шулай ҙа ҡатындарҙың күбеһе йорт хужалығын алып барыу һәм яратҡан балаларын тәрбиәләү менән шөғөлләнә.


text:
Башҡортостан менән Ярославль өлкәһе килешеүгә ҡул ҡуйҙы
Ярославль өлкәһе менән Башҡортостан Республикаһы араһында хеҙмәттәшлек тураһында килешеүгә ҡул ҡуйылды. Килешеүгә ярашлы, сауҙа-иҡтисад өлкәһендә яҡтар төбәк предприятиелары араһында туранан-тура килешеүҙәр нигеҙендә продукция оҙатыуҙы ойоштороуға булышлыҡ итәсәк.
Предриятиелар араһында партнерлыҡ бәйләнештәрен үҫтереүҙә, үҙ-ара файҙалы килешеүҙәрҙе тормошҡа ашырыуҙа, производство структуралары булдырыуҙа, үҙ-ара мәғлүмәти тәьмин итеүҙә ярҙам күрһәтеләсәк. Төбәктәр шулай уҡ бәләкәй һәм урта эшҡыуарлыҡты үҫтереү өлкәһендә хеҙмәттәшлеккә булышлыҡ итергә, берлектәге инвестицион һәм инновацион эшмәкәрлек ойошторорға ниәтләй.
Мәғариф, мәҙәниәт, спорт һәм туризм өлкәһендә Ярославль өлкәһе һәм Башҡортостан Республикаһы стажировка үтеү һәм алдынғы уҡыу алымдарын өйрәнеү маҡсатында мәғариф хеҙмәткәрҙәре һәм уҡыусы йәштәр делегациялары менән алмашырға планлаштыра.
Шулай уҡ хеҙмәт мөнәсәбәттәре һәм халыҡты социаль яҡлау, һаулыҡ һаҡлау , йәштәр сәйәсәте, тирә-яҡ мөхитте һаҡлау һәм тергеҙеү өлкәләрендә, экологик именлекте тәьмин итеү мәсьәләләрендә төбәк-ара хеҙмәттәшлек үҫтереләсәк.
Килешеү биш йыл буйына ғәмәлдә буласаҡ.


text:
Башҡортостан бюджеты социаль йүнәлешен һаҡлап ҡаласаҡ
Башҡортостан бюджеты алдағы йылдарҙа үҙенең социаль йүнәлешен һаҡлап ҡаласаҡ. Бюджет өлкәһе хеҙмәткәрҙәренең эш хаҡына, төрлө пособиелар түләүгә, медицина страховкаһына, халыҡты пенсия менән тәьмин итеүгә һәм граждандарға социаль ярҙам күрһәтеү буйынса башҡа төрлө сараларға сығымдар өлөшө 70 проценттан ашыу тәшкил итәсәк.
БР Хөкүмәте ултырышында республиканың финанс министры Рузалия Хисмәтуллина хәбәр итеүенсә, 2013 йылда социаль йүнәлештәге сығымдар – 78,8 миллиард һум (дөйөм сығымдар суммаһының 71,6 прценты), 2014 йылда – 85,2 миллиард (73,7 процент), 2015 йылда 88,6 миллиард (75,8 процент) тәшкил итәсәк.
Дөйөм алғанда бюджеттың сығымдар өлөшө күләме 2013 йылда – 110 миллиард һум, 2014 йылда – 115,6 миллиард, 2015 йылда – 116,9 миллиард һум булыуы көтөлә.
Өс йыл дауамында сығымдар керемдәргә ҡарағанда күберәк буласаҡ. Шулай итеп, 2013 йылда БР бюджеты дефициты – 12,5 миллиард, 2014 йылда – 11 миллиард, 2015 йылда 10 миллиард һум тәшкил итәсәк. Уны ҡаплау сығанаҡтары: республиканың резерв фонды средстволары – йыл һайын яҡынса биш миллиард һум һәм банк кредиттары – 2013 йылда 8,5 миллиард һум күләмендә, 2014-2015 йылдарҙа тағы һигеҙешәр миллиард һум, тип хәбәр итте БР Финанс министрлығы башлығы.


text:
Башҡортостан парламентарийҙары йәштәр сәйәсәте тураһындағы федераль закон әҙерләүҙә ҡатнашасаҡ
Дәүләт Думаһының Физик культура, спорт һәм йәштәр эштәре буйынса комитеты рәйесе Игорь Ананских БР Дәүләт Йыйылышы – Ҡоролтай депутаттарына Дәүләт Думаһы ҡарамағындағы Йәштәр сәйәсәте тураһындағы федераль закон әҙерләү буйынса эш төркөмө составына инергә тәҡдим итте. Бындай тәҡдим БР Дәүләт Йыйылышы депутаттарының Дәүләт Думаһының Физик культура, спорт һәм йәштәр эштәре буйынса комитеты ағзалары менән осрашыуы барышында әйтеп ишеттерелде.
Игорь Ананских хәбәр итеүенсә, яңы документ әҙерләү идеяһын Рәсәй субъекттары тәҡдим иткән.
— Бындай закон Рәсәй субъекттарының яртыһында, шул иҫәптән Башҡортостанда ҡабул ителгән, — тип хәбәр итте Комитет рәйесе. – Шул уҡ ваҡытта федераль кимәлдә бындай закон юҡ. Һеҙҙең законда төплө фекерҙәр күп, шуға күрә һеҙҙе тығыҙ хеҙмәттәшлек итергә саҡырабыҙ. Эш төркөмө составына бер нисә министрлыҡ һәм ведомство вәкилдәре индерелде.
Константин Толкачев был тәҡдимде хупланы.
— Хеҙмәттәшлек итергә әҙербеҙ, беҙҙә был өлкәлә эшләнмәләр етерлек. Республика исеменән лайыҡлы сығыш яһап, беҙҙә булдырылған идеологияны лайыҡлы тәҡдим итергә тырышасаҡбыҙ, — тине республика парламенты спикеры.


text:
Биш ай эсендә республикала 6000 фатир сафҡа индерелгән
Ағымдағы йылдың ғинуарынан майына тиклем Башҡортостанда 6000 фатир сафҡа индерелгән, дөйөм майҙаны 568,3 мең квадрат метр тәшкил итә. Был күрһәткес үткән йылдың ошо уҡ осорона ҡарата 111,4 процентҡа тиң. Бындай мәғлүмәттәр менән Федераль дәүләт статистика хеҙмәтенең БР буйынса территориаль органы таныштыра. Майҙа республикала 164,5 мең квадрат метр торлаҡ йорт сафҡа индерелгән, был 2012 йылдың һуңғы яҙғы айындағы тҙөлөш һөҙөмтәләренән 14,8 процентҡа күберәк.
Шәхси төҙөүселәр өлөшөнә дөйөм торлаҡ күләменең 85,1 проценты тура килә. Шулай уҡ ауыл ерендә лә төҙөлөштөң артыуын билдәләп үтергә кәрәк – 292,5 мең квадрат метр, был үткән йылдың күрһәткестәренә ҡарата 126,1 процент тәшкил итә. Ә ҡалаларҙа был күрһәткес 99,1 процентҡа тиң.


text:
Башҡортостанда шәкәр сөгөлдөрө майҙанының 98 проценты йыйып алынған
Башҡортостанда бөгөнгө көнгә шәкәр сөгөлдөрө майҙанының 98 проценты йыйып алынған, тип хәбәр иттеләр республика Ауыл хужалығы министрлығының матбуғат хеҙмәтенән.
Уртаса уңыш гектарынан 351 центнер тәшкил итә, төбәктә яҡынса 1,829 миллион тонна шәкәр сөгөлдөрө ҡаҙып алынған. Башҡортостандың шәкәр заводтарына 1,027 миллион тонна татлы тамыраҙыҡ оҙатылған, уның 586,5 мең тоннаһы эшкәртелгән.
Министрлыҡта билдәләп үтеүҙәренсә, иң күп шәкәр сөгөлдөрөн Благовар районы аграрийҙары йыйған – 312,1 мең тоннанан күберәк. Уңыш алыу буйынса улар 23 сөгөлдөр сәсеүсе район араһында беренсе булып ҡала. Быйыл бында һәр гектарҙан уртаса 439 центнер шәкәр сөгөлдөрө ҡаҙып алынған.
Бынан тыш, шәкәр сөгөлдөрөнә бүленгән майҙан ҙурлығы буйынса Әлшәй районынан ҡала Благовар районы икенсе урынды биләй – 7,1 мең гектарҙан ашыу.
Иҫегеҙгә төшөрәбеҙ, Башҡортостанда һуңғы ун йыл эсендә 2013 йылда шәкәр сөгөлдөрөнән иң мул уңыш алынған. Быға башлыса был техник культураны эшкәртеү буйынса яңы технологиялар ҡулланыу, яңы гибридлы сорттар һәм йәйҙең икенсе яртыһында яуым-төшөмдәр булышлыҡ иткән.
Төбәктең шәкәр заводтары мартҡа тиклем көсөргәнешле режимда эшләйәсәк тип көтөлә, сөнки уларҙың һәр ҡайһыһына 600 мең тонна самаһы татлы тамыраҙыҡ эшкәртергә тура киләсәк.
Аграр ведомствола билдәләүҙәренсә, республиканың был продуктҡа эске ихтыяжын тәьмин итеү өсөн 220-230 мең тонна шәкәр етерлек буласаҡ.


text:
«Йондоҙҙар - балаларға» хәйриә концерты «Аҡбуҙат» ипподромында үтәсәк
Алдан хәбәр ителгән 1 июндә үтәсәк «Йондоҙҙар — балаларға» концерты, ойоштороусылар әйтеүенсә, “Динамо” стадионынан “Аҡбуҙат” ипподромына күсерелә.
Хәтерегеҙгә төшөрәбеҙ, башҡорт һәм татар эстрадаһы йондоҙҙары ҡатнашлығындағы концерт программаһы халыҡ-ара балаларҙы яҡлау көнө айҡанлы ойошторола. Окологик сирле балаларға ярҙам күрһәтеүгә аҡса йыйыу – уның төп маҡсаты. Проектты «Самородов — фонд» төбәк йәмәғәт берекмәһе менән «Ҡурай» музыкаль каналы ойоштора.
«Йондоҙҙар — балаларға» концерт проектында Айҙар Ғәлимов, Вилдан Яруллин, Сәғиҙулла Байегет, Айгөл һәм Урал Рәшитовтар, Гөлназ Биктимерова, Фәдис Ғәниев, Лилиә Биктимерова, Венер Камалов һәм башҡалар ҡатнаша. Республиканың баш ҡалаһы барыһы 30-ҙан ашыу билдәле йырсыны һәм музыканттарҙы, Башҡортостан һәм Татарстандың халыҡ һәм атҡаҙанған артистарын ҡаршылаясаҡ.
Әйтергә кәрәк, проектта һәр кем үҙ теләге буйынса ҡатнаша.
Концертҡа билеттар һатыуҙан йыйылған аҡса хәйриә бюджетын тәшкил итәсәк, ул һуңынан операцияға мохтаж балалар өсөн донорҙар эҙләүгә һәм елек һатып алыуға йүнәлтеләсәк.
Концертҡа билеттарҙы Өфө ҡалаһы кассаларынан алырға мөмкин.


text:
Фото:
Өфө архитектура фирмаһы Рәсәй баҙарында үҙенең юғары позицияһын иҫбатланы
Фото:
Хәбәр итеүебеҙсә, Федераль Торлаҡ төҙөлөшөн үҫтереүгә булышлыҡ итеү фонды тарафынан иғлан ителгән «XXI быуат йорто» Рәсәй асыҡ конкурсында Башҡортостандан Өфөлә Конгресс-холл һәм «Аҡбуҙат» ипподромы төҙөлөш проекттарын тормошҡа ашырыусы «РАУМ Арчитектс» компанияһы ҡатнашты. Рәсәйҙең 20 проект ойошмаһы иҫәбендә беренсе квалификация турын үтеп, Өфө компанияһы сираттағы тапҡыр үҙенең юғары профессиональ кимәлен күрһәтә алды. «ECO HOUSE IN THE ZER-O CITY» исемле проект алдынғы илдәрҙә , атап әйткәндә, Японияла ярайһы уҡ әүҙем индерелә башлаған эко-технологияларға йүнәлеш тота. «Беҙ, ғәҙәттәгесә, XXI быуат йортон төҙөү проблемаһына киңерәк ҡарарға тырыштыҡ. Инфраструктура, йәғни XXI быуат ҡалаһы булмайынса тороп, бындай йорт төҙөп булмаясаҡ. Шуға күрә беҙ булған экосистеманы тулыһынса һаҡлаусы, үҙен электр энергияһы, йылылыҡ һәм һыу менән тәьмин итеүсе, йәшәйеш продукттарын 100 проценты менән эшкәртеүсе «нуль эмиссияһы менән ҡала» тәҡдим иттек. Был проекттарҙы беҙ үҙ республикабыҙҙа, шулай уҡ башҡа төбәктәрҙә тормошҡа ашырырға планлаштырабыҙ», – тине «РАУМ Арчитектс» яуаплылығы сикләнгән йәмғиәте етәксеһе Ришат Муллагилдин. Ул шулай уҡ «Төҙөлөш-2010» Халыҡ-ара фестивалендә билдәле «РАУМ Арчитектс» архитектура компанияһы «Иң яҡшы архитектура ҡарары» номинацияһында лауреат булыуы хаҡында хәбәр итте. Торлаҡ төҙөлөшөн үҫтереүгә булышлыҡ итеү фонды Өфө компанияһы менән был проектты тормошҡа ашырыу маҡсатында контракт төҙөйәсәк.


text:
«Рәсәй патриоттары» социаль приютта тәрбиәләнгән балалар өсөн Яңы йыл байрамы бүләк иттеФото: Андрей Старостин
«Рәсәй патриоттары» социаль приютта тәрбиәләнгән балалар өсөн Яңы йыл байрамы бүләк итте
«Рәсәй патриоттары» социаль приютта тәрбиәләнгән балалар өсөн Яңы йыл байрамы бүләк иттеФото: Андрей Старостин
«Рәсәй патриоттары» сәйәси партияһының төбәк бүлексәһе вәкилдәре Өфө социаль приютында тәрбиәләнеүселәр өсөн хәйриә акцияһы үткәрҙе.
Яҡынлашып килгән Яңы йыл менән балаларҙы Ҡыш Бабай һәм Ҡарһылыу ҡотланы, һәр балаға улар бүләктәр тапшырҙы. «Рәсәй патриоттары» сәйәси партияһының төбәк бүлексәһе етәксеһе Заһир Хәкимов кәрәкле техника һатып алыу өсөн приютҡа 10000 һум суммаға сертификат тапшырҙы.
– Яңы йылда бөтә балалар мөғжизә көтә. Шуға күрә Өфөлә бындай социаль приют барлығын белгәс, балалар өсөн байрам ойошторорға булдыҡ. Был балалар ата-әсә наҙынан, хәстәренән мәхрүм, шуға күрә уларға үҙебеҙ бәләкәй генә мөғжизә бүләк итергә тырыштыҡ, — тине Заһир Хәкимов.
Балалар һәм үҫмерҙәр өсөн ҡала социаль приюты Өфөлә 2003 йылда асылды. Әлеге ваҡытта бында 3-18 йәштәрҙәге 60-ҡа яҡын бала һәм үҫмер тәрбиәләнә. Улар менән социаль һәм медицина хеҙмәткәрҙәре, психологтар һәм тәрбиәселәр шөғөлләнә.


text:
Дәүләт Думаһы депутатының юғары белем тураһында дипломы ғәмәлгә яраҡһыҙ тип танылды
БР Президенты ҡарамағындағы Башҡортостан дәүләт хеҙмәте һәм идара итеү академияһы республиканан Дәүләт Думаһы депутаты Андрей Назаровты дисквалификацияланы, тип хәбәр итә "Интерфакс-Поволжье" агентлығы.
"Башҡортостан дәүләт хеҙмәте һәм идара итеү академияһы 2010 йылдың 27 февралендәге приказы менән А.Назаровҡа бирелгән юғары профессиональ белем тураһында ДВС №0470679 серияһы (2001 йылдың 28 апреленән 250-се теркәү номеры) дипломын ғәмәлгә яраҡһыҙ тип таныны", — тип хәбәр итте шишәмбе көнө академияның уҡыу һәм тәрбиә эше буйынса проректоры Римма Федько.
Р.Федько әйтеүенсә, "ошо уҡ приказ менән А.Назаровҡа "менеджер" квалификацияһы биреү тураһында вуздың дәүләт аттестация комиссияһы ҡарары ла законға яраҡһыҙ булараҡ кире ҡағылды ".


text:
29 апрелдә БР Сауҙа-сәнәғәт палатаһы президенты һайланасаҡ
Йома, 29 апрелдә, 16 сәғәттә, БР Сәнәғәт һәм инновациялы сәйәсәт министрлығының конференц-залында Башҡортостан Республикаһы Сауҙа-сәнәғәт палатаһының сираттан тыш конференцияһы үтәсәк.
Көн тәртибендә «2011–2015 йылдарға БР Сауҙа-сәнәғәт палатаһы эшмәкәрлегенең төп йүнәлештәре тураһында», «БР Сауҙа-сәнәғәт палатаһы президентын һайлау тураһында», «БР Сауҙа-сәнәғәт палатаһы Идараһының яңы составын раҫлау тураһында» кеүек өс мәсьәлә билдәләнгән.


text:
Ғәскәровсылар Сочиҙағы Олимпиадала сығыш яһаясаҡ
Фәйзи Ғәскәров исемендәге дәүләт академия халыҡ бейеүҙәре ансамбле Сочиҙа 7-23 февралдә үтәсәк XXII Ҡышҡы Олимпия уйындарына барырға әҙерләнә. Ғәскәровсылар мәҙәни программа сиктәрендә 11 февралдән 15-нә тиклем Башҡортостан сәнғәтен күрһәтәсәк. Унда ҡатнашыу өсөн Сочиға Рәсәйҙең 100-ләгән алдынғы ижади коллективтарының килеүе көтөлә.
БР Мәҙәниәт министрлығының матбуғат сәркәтибе Ләйлә Ишморатова хәбәр итеүенсә, танылған коллектив 45 минутлыҡ программаһы менән Олимпиаданың дүрт төп майҙансығында сығыш яһаясаҡ. Артистар ансамблдең алтын фондына ингән башҡорт бейеүҙәрен башҡарасаҡ, дөйөм алғанда, республика Президентының грантын алған, «Ғәскәров мираҫы» яңы программаһынан номерҙар. Билдәләп үтергә кәрәк, яңы программа өсөн бөтә костюмдар яңыртылған.


text:
Фото:
«Һуғыш балаларына» махсус льготалар биреләсәк
Фото:
Рәсәй парламенты депутаттары «һуғыш балаларына» махсус льготалар биреүҙе планлаштыра. Был хаҡта М.Аҡмулла исемендәге Башҡорт дәүләт педагогия университетында үткән түңәрәк өҫтәлдә Дәүләт Думаһы депутаты Иршат Фәхретдинов хәбәр итте.
— Бында Бөйөк Ватан һуғышы йылдарында бала булған һәм фронтта һәләк булыуы йәки хәбәрһеҙ юғалыуы арҡаһында аталарын юғалтҡандар хаҡында һүҙ бара, — тине ул. – Дәүләт Думаһының Ветерандар эштәре буйынса комитеты бындай кешеләргә федераль кимәлдәге махсус ташламалар бирәсәк һәм уларҙы статус буйынса һуғышта ҡатнашыусыларға яҡынайтасаҡ закон проектын әҙерләй.
Иршат Фахретдинов йәнә закон проектын әҙерләүсе эш төкөмө менән үҙенең етәкселек итеүе хаҡында әйтте, һәм 2011 йылда булмаһа ла, закон 2012 йылда ҡабул ителәсәк, тигән ышанысын белдерҙе.


text:
Башҡортостанда йәшәүселәргә торлаҡҡа аҡса туплау өсөн 12 йыл самаһы ваҡыт кәрәк Фото: Андрей Старостин
Башҡортостанда йәшәүселәргә торлаҡҡа аҡса туплау өсөн 12 йыл самаһы ваҡыт кәрәк
Башҡортостанда йәшәүселәргә торлаҡҡа аҡса туплау өсөн 12 йыл самаһы ваҡыт кәрәк Фото: Андрей Старостин
ӨФӨ, 2016 йыл, 29 февраль. /«Башинформ» мәғлүмәт агентлығы, Ольга Мортазина/.
Башҡортостанда йәшәүселәргә фатир һатып алыуға аҡса туплау өсөн уртаса 11,9 йыл кәрәк. Әммә уларҙың башҡа, шул иҫәптән туҡланыуға һәм торлаҡ-коммуналь хужалыҡ хеҙмәттәренә сығымдары булмаҫҡа тейеш. «Фатирҙар донъяһы» порталы аналитиктары төрлө төбәктәрҙә күсемһеҙ милек өсөн аҡса йыйыуға күпме ваҡыт талап ителәсәген иҫәпләп сығарған. Иҫәпләүҙәр уртаса хеҙмәт хаҡы нигеҙендә яһалған.
Шулай итеп, республика 25 мең һумлыҡ уртаса эш хаҡы (2015 йылға Росстат мәғлүмәттәре буйынса) һәм 3,6 миллион һумлыҡ уртаса фатир хаҡы менән торлаҡтың ҡиммәтлелеге буйынса бишенсе урында. Мәскәү, Ҡырым, Севастополь һәм Санкт-Петербург Башҡортостандан алдараҡ тора (18-14 йыл).
Чукотка, Ненец автономиялы округы, Сахалин, Ямал-Ненец автономиялы округы, Магаданда йәшәүселәр 2,8-3,9 йылда фатир өсөн аҡса туплай ала. Был төбәктәрҙә хеҙмәт хаҡы — 61 000-78 000 һум, күсемһеҙ милек үтә ҡиммәт түгел. Шулай ҙа «нефтселәр» һәм «газовиктар» һуңғараҡ төпләнергә теләгән төбәктәрҙә торлаҡ һатып алыуға өҫтөнлөк бирә, тип асыҡлыҡ индерә эксперттар.


text:
Республикала 71 гектар майҙанда 11 урман янғыны теркәлгән
2012 йылдың янғын хәүефлелеге миҙгеле башланғандан алып Башҡортостанда 71 гектар майҙанда 11 урман янғыны теркәлгән. Уларҙы һүндереүгә 190 кеше һәм 41 махсус техника берәмеге йәлеп ителгән.
Иҫегеҙгә төшөрәбеҙ, республикала тәүге урман янғыны Бөрйән районында 16 апрелдә теркәлгәйне. Ул 8,8 гектар майҙанда булып үткән.
Башҡортостан Республикаһы Урман хужалығы министрлығының матбуғат хеҙмәтенән хәбәр итеүҙәренсә, бөгөнгө көнгә республиканың урман фонды ерҙәрендә бер янғын да юҡ.
Әлеге ваҡытта ут сығыу сәбәптәре асыҡлана. Шул уҡ ваҡытта урмандарҙа иң күп янғын сығыу осраҡтары Бөрйән, Учалы һәм Өфө урман хужалыҡтары территорияларына тура килә.


text:
Фото:
Рөстәм Хәмитов Рәсәй Президентының Волга буйы федераль округындағы тулы хоҡуҡлы вәкиле ҡарамағындағы Совет ултырышында ҡатнашасаҡ
Фото:
9 декабрҙә Йошкар-Ола ҡалаһында Башҡортостан Президенты Рөстәм Хәмитов Рәсәй Президентының Волга буйы федераль округындағы тулы хоҡуҡлы вәкиле ҡарамағындағы Совет ултырышында ҡатнашасаҡ.
Унда «Волга буйы федераль округы төбәктәрендә йәмәғәт хәүефһеҙлеген тәьмин итеү тураһында» мәсьәләһе тикшереләсәк.
Кәңәшмәлә ил башлығының Волга буйы федераль округындағы тулы хоҡуҡлы вәкиле Григорий Рапота, Совет ағзалары – төбәк губернаторҙары, баш федераль инспекторҙар, федераль һәм төбәк министрлыҡтар һәм ведомстволар вәкилдәре.


text:
Башҡорт батыры Эльбрус Ниғмәтуллин ауырлығы 700 килограмм тартҡан дөйәне күтәрергә әҙерләнә
ӨФӨ, 2015 йыл, 26 февраль. /«Башинформ» мәғлүмәт агентлығы, Арина Рәхимҡолова/.
Билдәле башҡорт спортсыһы, «Рәсәйҙең иң көслө кешеһе» исемен яулаусы Эльбрус Ниғмәтуллин сираттағы рекорд ҡуйырға әҙер. Бөйөк Ватан һуғышында Еңеүгә 70 йыл тулыу айҡанлы ул ауырлығы 700 килограмм тартҡан дөйәне күтәрергә ниәтләй.
Рекорд ҡуйыу урыны итеп Силәбенең йәйәүлеләр урамы һайланған. Бәһлеүән дөйәне бронзанан эшләнгән «Башҡорт малайы һәм дөйә» скульптура композицияһы янында күтәрәсәк. Был осраҡлы түгел — ҡаланың гербында төшөрөлгән дөйә Силәбенең символы булып тора. Тарихсыларҙың мәғлүмәттәре буйынса, Көньяҡ Урал аша Бөйөк ебәк юлы үткән.
Дөйәнең исеме — Вася.
— Беҙ Вася менән таныштыҡ та инде. Ул үҙен бик яҡшы тота, — тип һөйләне Эльбрус Ниғмәтуллин.
Башҡорт батыры 2 мартта сығыш яһаясаҡ, тип хәбәр итте Башҡортостан Республикаһының Силәбе өлкәһендәге Даими вәкиллегенең матбуғат секретары Михаил Хәбиров.


text:
Кирил алфавиты
Кири́л алфавиты — 6 славян телендә (урыҫ, украин, белорус, болгар, серб, македон) һәм бер нисә башҡа телдә яҙыу өсөн ҡулланылған алфавит. 1940 йылдан башлап кирил алфавиты — башҡорт теленең рәсми алфавиты.
Йөкмәткеһе
Алфавиттар[үҙгәртергә | вики-тексты үҙгәртергә]
Төрки телдәр алфавиты[үҙгәртергә | вики-тексты үҙгәртергә]
Башҡорт алфавиты[үҙгәртергә | вики-тексты үҙгәртергә]
Татар алфавиты[үҙгәртергә | вики-тексты үҙгәртергә]
Рәсәйҙәге рәсми татар алфавиты. Бөтә Донъя Селтәрендә латин алфавиты киң ҡулланыла.
Үҙенсәлектәре:
- Ҡ, Ғ, Ҙ, Ҫ хәрефтәре юҡ[1]
- Үҙенсәлекле [ʝ] өнө өсөн ҡулланылған Җ җ хәрефе бар:җил "ел")
- Ә хәрефе А хәрефенән һуң урынлаша.
Ҡаҙаҡ алфавиты[үҙгәртергә | вики-тексты үҙгәртергә]
Үҙенсәлектәре:
- Ұұ, Іi хәрефтәре бар (башҡорт теленең о, э өндәренә яҡын өндәрҙе билдәләй)
- Ҡ урынына Қ ҡулланыла
- Ҙ, Ҫ хәрефтәре юҡ
Славян телдәре алфавиты[үҙгәртергә | вики-тексты үҙгәртергә]
Урыҫ алфавиты[үҙгәртергә | вики-тексты үҙгәртергә]
Үҙенсәлектәре:
- Ә, Ө, Ү, Ҡ, Ғ, Ң, Ҙ, Ҫ, Һ хәрефтәре юҡ
Украин алфавиты[үҙгәртергә | вики-тексты үҙгәртергә]
Үҙенсәлектәре:
- Ә, Ө, Ү, Ҡ, Ғ, Ң, Ҙ, Ҫ, Һ хәрефтәре юҡ
- Г хәрефе [ɦ] тип әйтелә һәм [ɦɛ] тип атала. Был өн башҡортса Һ һәм Ғ араһындағы өнөнә яҡын
- Ґ хәрефе [g] тип әйтелә (был өн башҡортса Г менән яҡын)
- Э урынына Е ҡулланыла
- Е ([je]) урынына Є ҡулланыла
- И хәрефе әйтелеше урыҫса Ы менән яҡын
- І хәрефе әйтелеше урыҫса И менән яҡын
- Ї хәрефе [ji] тип әйтелә
- Щ хәрефе ШЧ тип әйтелә
Иҫкәрмәләр[үҙгәртергә | вики-тексты үҙгәртергә]
- ↑ Әммә [q], [ɣ] өндәре бар, өҫтәмә мәғлүмәтте Татар әлифбаһы битендә таба алаһығыҙ


text:
Татьяна Штоль төбәктең иҡтисади үҫеш министры урынбаҫары итеп тәғәйенләнде Фото: Башҡортостан Хөкүмәте сайтынан
Татьяна Штоль төбәктең иҡтисади үҫеш министры урынбаҫары итеп тәғәйенләнде
Татьяна Штоль төбәктең иҡтисади үҫеш министры урынбаҫары итеп тәғәйенләнде Фото: Башҡортостан Хөкүмәте сайтынан
ӨФӨ, 2015 йыл, 16 ноябрь. /«Башинформ» мәғлүмәт агентлығы, Ксения Калинина/.
Башҡортостан Башлығы Указы менән Татьяна Штоль республиканың иҡтисади үҫеш министры урынбаҫары итеп тәғәйенләнде. Яңы министр урынбаҫары юридик мәсьәләләр, ошо өлкәлә федераль стандарттар индереү сиктәрендә төбәктә конкуренцияны үҫтереү саралары менән шөғөлләнәсәк.
Татьяна Штоль Красноводск ҡалаһында тыуған. Заманса гуманитар академияһын «Юриспруденция» белгеслеге буйынса тамамлаған.
2004 йылдан «Өфө моторҙар эшләү берекмәһе» асыҡ акционерҙар йәмғиәтендә юристконсульт булып эшләгән. Шунда уҡ юридик бүлектең әйҙәүсе юристконсульты һәм корпоратив эштәр бүлеге секторы начальнигы вазифаларын биләгән. 2010-2015 йылдарҙа — республиканың Дәүләт заказдарын урынлаштырыу буйынса дәүләт комитетында баш белгес-эксперт, хоҡуҡи тәьмин итеү, суд һәм административ вәкиллек бүлеге етәксеһе. 2015 йылдың июленән ноябргә тиклем — төбәктең иҡтисади үҫеш министры ярҙамсыһы.


text:
Күмертауҙа «Асыҡ мөхит» муниципаль программаһы әҙерләнә
Күмертау хакимиәтендә ҡалала инвалидтар өсөн уңайлы шарттар булдырыу буйынса киңәйтелгән кәңәшмәлә түбәндәге ҡарарҙар ҡабул ителде: «Асыҡ мөхит» комплекслы муниципаль программаһын ҡабул итеү; бина һәм ҡоролмаларҙың инвалидтар өсөн уңайлы булыуын тикшереү буйынса йәмәғәт инспекцияһын һәм ҡала округы хакимиәте ҡарамағында инвалидтар эштәре буйынса Совет булдырыу; коляскала йөрөүсе, ишетеү һәм күреү һәләте буйынса инвалидтарҙың фатирҙарын кәрәкле ҡорамалдар менән тәьмин ителеш буйынса тикшереү; инвалидтарға дәүләт хеҙмәттәре алыу өсөн махсус йыһазландырылған урындарҙы һәм уларға барыу юлдарын күрһәткән карта-схемалар төҙөү һәм уларҙы Күмертау ҡалаһы ҡала округының рәсми сайтында урынлаштырыу.
Кәңәшмәлә «Асыҡ мөхит» муниципаль маҡсатлы программаһының төп йүнәлештәре тикшерелде, программаны ағымдағы йылдың сентябрендә ҡабул итеү планлаштырыла. Муниципаль программа 2011-2015 йылдарға «Асыҡ мөхит» республика маҡсатлы программаһы сиктәрендә әҙерләнә.


text:
Наркоман балаларҙы синтезаторҙа уйнарға өйрәтәсәктәр
Ҡырмыҫҡалы районы Һәүәләй ауылында Республика наркотиктар ҡулланыусы бәлиғ булмаған балаларҙы реабилитациялау һәм коррекциялау психологик-педагогик үҙәге асылды.
Үҙәк эшмәкәрлеге үҫмерҙәрҙең физик һәм психик һаулығын тергеҙеүгә, улар араһында хоҡуҡ боҙоуҙы иҫкәртеүгә йүнәлтелгән.
Дауалау учреждениеһынан хәбәр итеүҙәренсә, үҙәккә үҙҙәре теләп мөрәжәғәт иткән 10-16 йәштәрҙәге үҫмерҙәр ҡабул ителә. Бөгөнгө кәнгә бында һигеҙ бала реабилитация үтә. Үҙәк иһә 25 кешегә иҫәпләнгән. Белгестәр билдәләүенсә, дауалау курсы 45 көн дауам итә, һәр осраҡ айырым ҡарала. Яңы үҙәк юғары кимәлдә йыһазландырылған – палаталар, психологик ярҙам бүләмһе, уҡытыу кластары, тренажер залы. Балалар шулай уҡ саңғыла, конькиҙа шыуа ала, өҫтәл теннисы буйынса көс һынаша ала. Педагогтар үҫмерҙәр менән музыка буйынса ла шөғөлләнә — синтезаторҙа уйнарға өйрәтә.
Үҫмерҙәр менән юғары квалификациялы белгестәр, шул иҫәптән Мәскәүҙән психологтар эшләй.
Белешмәләр өсөн телефондар: 8 (34765) 2-76-07, 2-76-078.


text:
Өфөлә «Туризм. Спорт. Ял. Шифаханалар (көҙ) 2015» күргәҙмәһе уҙа
ӨФӨ, 2015 йыл, 13 октябрь. /«Башинформ» мәғлүмәт агентлығы, Розалиә Вәлиева/.
14-16 октябрҙә Өфөләге «ВДНХ-Экспо» күргәҙмәләр комплексында «Туризм. Спорт. Ял. Шифаханалар (көҙ) 2015» XIX төбәк-ара махсуслаштырылған күргәҙмәһе үтә. Күргәҙмәне асыу тантанаһы 14 октябрҙә иртәнге сәғәт 11-ҙә була.
Экспозицияла ҡунаҡсыллыҡ индустрияһы яңылыҡтары, көҙгө-ҡышҡы осорҙа шифахана-курорт хеҙмәттәре, туризм һәм спорт, әүҙем ял һәм сәйәхәттәр өсөн тауарҙар етештереүҙә яңы йүнәлештәр менән таныштырасаҡтар.
Күргәҙмәлә Өфө һәм Башҡортостан, Пермь крайы, Нижегородка өлкәһе, Ҡазан, Силәбе һәм башҡа төбәктәрҙең туриндустрия предприятиелары һәм шифаханаларҙың ҡатнашыуы көтөлә. Шифаханалар, профилакторийҙар, тау саңғыһы базалары көҙгө-ҡышҡы ял һәм һауыҡтырыу өсөн төрлө варианттар тәҡдим итәсәк.
Эшлекле программа сиктәрендә оҫталыҡ дәрестәре һәм ял итеүселәрҙең буш ваҡытын ойоштороу буйынса оҫталыҡ шоуы, шулай уҡ «Туристик сувенир» бөтә Рәсәй конкурсының тәүге этабына йомғаҡ яһау буласаҡ.


text:
РФ Сит ил эштәре министрлығының Өфөләге вәкиллегендә яңы етәксе
Рәсәй Сит ил эштәре министрлығының Өфөләге вәкиле итеп 2009 йылдың апреленән вәкиллек башлығы вазифаһын ваҡытлыса башҡарған Илшат Миңлебаев тәғәйенләнде, тип хәбәр иттеләр БР Сәнәғәт һәм тышҡы иҡтисади бәйләнештәр министрлығында.
Илшат Миңлебаев 1967 йылда Салауат районының Малаяҙ ауылында тыуған. 1991 йылда Башҡорт дәүләт университетын, роман-герман филологияһы факультетын тамамлаған. 1997 йылда Рәсәй Сит ил эштәре министрлығы Академияһын “халыҡ-ара мөнәсәбәттәр” белгеслеге буйынса тамамлай.
1998 йылдан 2003 йылға тиклем Миңлебаев Гана Республикаһында Рәсәй Илселеге атташеһы һәм өсөнсө секретары булып эшләй, 2003-2005 йылдарҙа — РФ Сит ил эштәре министрлығының Өфөләге Вәкиллеге икенсе секретары. 2005 йылдан 2009 йылға тиклем Рәсәйҙең Пакистандағы Илселегенең икенсе һәм беренсе секретары була. 2009 йылдың 25 декабренән – территориаль орган етәксеһе – Рәсәй Сит ил эштәре министрлығының Өфө ҡалаһындағы вәкиле.


text:
Төбәктәрҙе финанслау буйынса Бөтә Рәсәй конференцияһы
Бөгөн Мәскәүҙә «Рәсәй төбәктәре һәм ҡалалары: хәҙерге этапта инвестицион программаларҙы һәм инновацияларҙы финанслауҙы ойоштороу» конференцияһы бара.
Уның делегаттары араһында Башҡортостан Финанс министрлығы вәкилдәре.
Конференцияла төбәктәрҙе финанслауҙың һөҙөмтәле стратегияларын; хәҙерге этапта Рәсәй финанс баҙарҙарын көйләүҙең хоҡуҡи аспекттарын; йәлеп ителгән средстволар иҫәбенә субъекттарҙың һәм муниципалитеттарҙың үҫешен тиҙләтеү мәсьәләләрен; төбәк инвестиция рейтингыларын яҡлау проблемаларын; облигацияларҙың эске баҙарын үҫтереү перспективаларын һәм төбәктәрҙең иҡтисади потенциалы менән бәйле башҡа мәсьәләләрҙе тикшереү планлаштырыла.
Махсус ултырыш энергияны һаҡлаусы технологиялар өлкәһендә рентабелле инвестицион проекттарҙы финанслауҙы ойоштороуҙың халыҡ-ара тәжрибәһен өйрәнеүгә арналасаҡ.
Докладтар менән федераль ҡануниәт һәм башҡарма власть органдары, Мәскәү Хөкүмәте, төбәк һәм урындағы хакимиәттәр, Рәсәй һәм сит илдәрҙең ҙур банкылары, инвестицион компаниялар, финанс структуралары, төп халыҡ-ара рейтинг агентлыҡтары вәкилдәре сығыш яһаясаҡ.


text:
Башҡортостан Президенты Россельхозбанк идараһы рәйесе менән осрашты
Мәскәүҙә Башҡортостан Президенты Рөстәм Хәмитов «Россельхозбанк» асыҡ акционерҙар йәмғиәте идараһы рәйесе Дмитрий Патрушев менән осрашты, тип хәбәр иттеләр төбәк башлығының матбуғат хеҙмәтенән. Осрашыуҙа Башҡортостанда ауыл хужалығы эштәрен, 2013 йылдың сәсеү һәм ураҡ кампанияларын финанслау тураһында һүҙ барҙы.
Шулай уҡ Ҡарламан һәм Раевка шәкәр заводтарын үҫтереү, был предприятиелар менән бергә идара итеү мөмкинлектәре тикшерелде.


text:
Фото:
Салауат Юлаев» Марат Азаматов Мемориалында еңде
Фото:
Өфөнөң Спорт һарайында 1994 йылғы егеттәр араһында Марат Азаматов иҫтәлегенә халыҡ-ара турнир тамамланды.
Турнирҙы асыу матчындағы кеүек, финалда Өфөнөң «Салауат Юлаев» командаһы менән Чехиянан ҡунаҡтар – «Энергия» (Карловы Вары) осрашты. Был юлы (беренсе матчта өфөлөләр еңгәйне – 4:0) «юлаевсылар» көсөргәнешле алышта өҫкә сыҡты — 4:3, улар турнирҙағы бөтә уйындарҙа ла еңелеү белмәне, тимәк, бәхәсһеҙ алтын наградалар алды.
«Металлург» (Магнитогорск) өсөнсө урын яуланы, ул «Нефтехимик»тағы тиҫтерҙәрен бер мәрәйгә генә отто (Нижнекамск) – 5:4.
Турнирҙың иң яҡшы уйынсылары иҫәбендә: ҡапҡасы Данил Романов һәм иң әһәмиәтле, кәрәкле уйынсы «Салауат Юлаев»тан Максим Богатыренко.


text:
Балалар баҡсалары төҙөү мәсьәләһен дәүләт үҙе генә хәл итә алмаясаҡ
— 2012 йылда Башҡортостанда 59 мең сабый тыуған, — тине республика Президенты Башҡортостан юлдаш телевидениеһы каналында тура эфир барышында. – 1991 йылдан алып был иң яҡшы күрһәткес. Һуңғы мәғлүмәттәр буйынса, ағымдағы йыл күрһәткестәре лә шулай уҡ яҡшы. Әлбиттә, балалар баҡсалары төҙөлөшөн дауам итәсәкбеҙ, әммә дәүләт үҙе генә был мәсьәләне хәл итә алмаясаҡ, инвесторҙар йәлеп итеү зарур. Шәхси балалар баҡсалары, көндөҙгө төркөмдәр асырға кәрәк, мәктәптәрҙә буш торған бүлмәләрҙе файҙаланырға мөмкин. Был мәсьәләне хәл итеү шулай уҡ урындағы идарасыларҙан тора, — тип иҫәпләй төбәк башлығы.


text:
Владимир Путин: «Өфө ҡайһы бер эре саралар үткәрергә дәғүә итә, һәм беҙ Өфөгә был йүнәлештә ярҙам итәсәкбеҙ»
— Өфө ҡайһы бер эре саралар үткәрергә дәғүә итә, һәм беҙ, әлбиттә, Өфөгә был йүнәлештә ярҙам итәсәкбеҙ. Шулай итеп, ҡайҙа һәм нимә үткәрергә ҡарарбыҙ, — тине, Өфөлә тыуған волонтер Евгенияның һорауына яуап биреп, Рәсәй Президенты Владимир Путин.
Дәүләт башлығы 2014 йылғы XXII ҡышҡы Олимпия уйындарын һәм XI ҡышҡы Паралимпия уйындарын әҙерләүҙә һәм үткәреүҙә ҡатнашыусы волонтерҙар менән осрашты.
Евгения Президенттан, киләсәктә Олимпия уйындарын үткәрергә дәғүә итеүселәр сифатында ниндәй ҡалалар ҡарала, тип һораны. Ул Мәскәү, Питер буласаҡмы әллә, киләсәктә уларҙы үҫтерерлек, ниндәйҙер үҙәктән ситтәге ҡалалармы?
Владимир Путин, Петербург күптән үҙендә эре халыҡ-ара ярыштар, шул иҫәптән Олимпия уйындарын үткәреү тураһында мәсьәлә ҡуя, тип билдәләне.
— Ҡарарбыҙ, сөнки күп нәмә объекттарҙың әҙерлегенән, һәм беҙҙең Рәсәй Федерацияһының, баш ҡалаларынан тыш, башҡа төбәктәрен үҫтереү теләгенән дә тора, дөрөҫөн әйткәндә, шуға күрә беҙ Сочины һайланыҡ, — тип аңлатты дәүләт башлығы. — Был һайлау осраҡлы булманы ла. Беренсенән, беҙгә күпселек ҡышҡы спорт төрҙәре буйынса компетенцияны тергеҙергә, яңы майҙансыҡтар, яңы тренировка базалары төҙөргә һәм курортты үҫтерергә кәрәк ине.
Владимир Путин, «эре халыҡ-ара һәм сәйәси, һәм спорт саралары үткәргәндә географияны киңәйтә алырлыҡ итеп эшләргә тырышасаҡбыҙ», тип һыҙыҡ өҫтөнә алды.
Президент ышаныс белдереп, «төбәкте үҫтереүгә финанс, административ ресурстарҙы йүнәлтеү был һәр ваҡыт бик яҡшы сәбәп. Өфө, шулай уҡ беҙҙең саралар үткәреү үҙәге буласаҡ, тип ышанам…», тине.


text:
Фото:
Башҡортостандың һаулыҡ һаҡлау министры «Ижтимағи электрон гәзит» сайты уҡыусыларының һорауҙарына яуап бирә
Фото:
29 февралдә «Ижтимағи электрон гәзит» сайтында (www.i-gazeta.com) Башҡортостандың һаулыҡ һаҡлау министры Георгий Шебаевтың онлайн-конференцияһы үтә.
Урындағы ваҡыт менән 17-нән 18 сәғәткә тиклем сайтҡа ингән һәр кеше, порталдың баш битендәге «Һорау бир!» бүлегендә тейешле форманы тултырып, юғары вазифалы чиновникка мөрәжәғәт итә ала.
i-gazeta.com сайтынан видеотрансляция «Башинформсвязь» асыҡ акционерҙар йәмғиәтенең техник ярҙамында бойомға ашырыла.
БР Һаулыҡ һаҡлау министрлығы башлығының интернет-ҡулланыусылар менән аралашыуы «Ижтимағи электрон гәзит» материалдарында һәм «Башинформ» мәғлүмәт агентлығының яңылыҡтар теҙмәһендә сағылыш табасаҡ.
Рендеринг һәм конвертациянан һуң «Ижтимағи электрон гәзит» сайтында онлайн-конференциянан тулы видеоотчет биреләсәк.


text:
Башҡортостанда төнөн һыҙғырыу тыйылды
Башҡортостанда төнөн һыҙғырыу тыйылды. Йырлау, бейеү, ҡысҡырыу, музыкаль инструменттарҙа уйнауға, пиротехника һәм тауыш тыуҙырыусы ҡулайламалар ҡулланыуға, төҙөлөш һәм ремонт эштәрен башҡарыуға ла ошондай уҡ тыйыу һалынды. Тәртип боҙоусылар административ яуаплылыҡҡа тарттырыласаҡ. «Төнгө ваҡытта граждандар тыныслығын һәм тынлыҡты тәьмин итеү тураһында»ғы тейешле закон БР Дәүләт Йыйылышы – Ҡоролтай депутаттары менән өсөнсө уҡыуҙа ҡабул ителде.
Яңы законға ярашлы төнөн тынлыҡ һаҡланырға тейешле объекттар һәм территориялар исемлеге билдәләнде. Был исемлеккә торлаҡ йорттар, ятаҡтар, мәғариф һәм һаулыҡ һаҡлау ойошмалары, санатор-курорт, физкультура-спорт учреждениелары, социаль, көнкүреш хеҙмәтләндереү һәм сауҙа ойошмалары, балалар майҙансыҡтары, ихаталар, автомобилдәр ҡуйыу урындары,торлаҡ зоналар янындағы урамдар һәм майҙандар, баҡсасылыҡ, йәшелсәселек һәм дача берләшмәләре, шулай уҡ йәмәғәт транспорты индерелде.
Эш көндәрендә 23 сәғәттән иртәнге 7-гә тиклемге ваҡыт араһы, ял һәм байрам көндәрендә 22-нән 9 сәғәткә тиклемге арауыҡ төнгө ваҡыт иҫәпләнә.
БР Дәүләт Йыйылышы депутаттары, яңы закон Башҡортостанда төнгө ваҡытта тәртип урынлаштырырға ярҙам итер, тип өмөтләнә.


text:
Баш ҡаланың Октябрь проспектында 2,6 миллион һумға велосипед һыҙаты ремонтланасаҡ Фото: Олег Яровиков
Баш ҡаланың Октябрь проспектында 2,6 миллион һумға велосипед һыҙаты ремонтланасаҡ
Баш ҡаланың Октябрь проспектында 2,6 миллион һумға велосипед һыҙаты ремонтланасаҡ Фото: Олег Яровиков
ӨФӨ, 2015 йыл, 4 август. /«Башинформ» мәғлүмәт агентлығы, Артур Басиров/.
Өфөнөң Октябрь проспектында велосипед һыҙаты ремонтланасаҡ. Ҡала мәҙәниәт һарайынан алып Дежнев юл үткәргесенә тиклем биләмә төҙөкләндереләсәк. Ошо эшкә 2,6 миллион һум самаһы аҡса сарыф итеү ҡаралған. Проекттың заказсыһы — баш ҡала хакимиәтенең коммуналь хужалыҡ һәм төҙөкләндереү идаралығы. Тейешле документация дәүләт һатып алыуҙары сайтында баҫылған.
Велосипед һыҙатын реконструкциялау иҫке япманы алып, яңыһын һалыуҙы, бордюр ҡуйыуҙы, шулай уҡ билдә һалыуҙы күҙ уңында тота. Биләмәне йәшелләндереү һәм ер эштәре башҡарыласаҡ.
Эштәрҙе ағымдағы йылдың ноябренә тамамлау планлаштырыла.


text:
Өфө районы ауыл биләмәләрендә ветерандарҙы хөрмәтләйҙәр
Өфө районы фронтовиктарына «1941-1945 йылғы Бөйөк Ватан һуғышында Еңеүгә 65 йыл» юбилей миҙалы тапшырҙылар. Хәҙерге ваҡытта бында 111 Бөйөк Ватан һуғышында ҡатнашыусы йәшәй. Уларҙың иң йәшенә һикһәндән ашҡан, тип хәбәр итә район хакимиәтенең рәсми сайты.
Наградаларҙы тапшырыу тантанаһы Зубово ауыл Советының Мәҙәниәт йортонда үтте. Уның 80 вәкиле почетлы награда алды.
9 майға республиканың Өфө районы биләмәһендә йәшәүсе бөтә 1100 һуғыш ветераны һәм тыл хеҙмәткәренең һәр береһенең күкрәгендә юбилей миҙалы балҡыясаҡ.


text:
Алты ил вәкилдәре «Урал моңо-2014» фестивалендә ҡатнашасаҡ
Төрки йәштәре араһында «Урал моңо — 2014» Халыҡ-ара йыр-моң конкурс-фестивале Өфөлә 28-30 майҙа үтәсәк. Хәҙер сараға һуңғы әҙерлек бара.
Быйыл фестивалгә биш яҡын һәм алыҫ сит илдән: Төркиә, Әзербайжан, Ҡаҙағстан, Ҡырғыҙстан, Гагаузиянан (Молдова), Рәсәйҙең 17 төбәгенән: Ҡырым, Мари Иле, Тыва, Саха (Яҡут), Ҡарасәй-Черкес, Ҡабарҙы-Балҡар, Алтай, Хакасия, Дағстан, Татарстан, Башҡортостан, Төмән, Силәбе, Ҡурған өлкәләре, Ставрополь крайы, Ханты-Манси һәм Ямал-ненец автономиялы округтарынан 50-нән ашыу башҡарыусы һәм ижади коллектив киләсәк. Бөтә конкурста ҡатнашыусыларҙың йәше 18 йәштәп алып 35-кә тиклем – был конкурстың төп критерийы.
Республика халыҡ ижады үҙәгенең матбуғат хеҙмәтенән хәбәр итеүҙәренсә, фестиваль 28 майҙа Башҡорт дәүләт филармонияһында асыласаҡ, гала-концерт 30 майҙа Салауат Юлаев майҙанында үтәсәк. Фестивалде тантаналы япҡандан һуң концерт программаһы менән «Арғымаҡ» этно-рок төркөмө сығыш яһаясаҡ. Был сығыш күсмә этно-фольклор шоу проектының презентацияһына әйләнәсәк, ул 2013 йылда Башҡортостан Республикаһы Президенты гранты конкурсында еңде.
Конкурс жюриһы составына Башҡортостан, Рәсәй Федерацияһы, шулай уҡ төрки телле илдәр йырсылары, композиторҙары, сәнғәт оҫталары: Урал Иҙелбаев һәм Светлана Слягузова (Башҡортостан), Нәзилә Аббаслы (Төркиә), Азамат Мукатов (Ҡаҙағстан), Музафар Этчеев (Ҡабарҙы-Балҡар), Русланбек Шагаев (Алтай Республикаһы), Герман Танбаев (Хакасия Республикаһы), Аржаана Суктер (Тыва Республикаһы), Айчурек Иманалиева (Ҡырғыҙстан) инә.
Конкурсты ойоштороусылар – РФ Мәҙәниәт министрлығы булышлығында һәм «Рәсәй мәҙәниәте (2012-2018 йылдар)» федераль маҡсатлы программаны тормошҡа ашырыу сиктәрендә БР Мәҙәниәт министрлығы, «Башҡортостан» телерадиокомпанияһы дәүләт унитар предприятиеһы, Республика халыҡ ижады үҙәге.


text:
Фото:
Рөстәм Хәмитов Safran компаниялар төркөмө етәкселеге менән һөйләшеүҙәр үткәрҙе
Фото:
21 июндә Санкт-Петербургта Башҡортостан Президенты Рөстәм Хәмитов Safran француз компанияһының генераль директоры һәм рәйесе Жан-Поль Эртеман, холдингтың башҡарыусы вице-президенты Брунто Коттэ һәм Safran компанияһының Мәскәүҙәге вәкиллеге башлығы Марк Сорель менән осрашты. Осрашыуҙа шулай уҡ Башҡортостан Республикаһы Президенты Хакимиәте етәксеһе Владимир Балабанов һәм БР иҡтисади үҫеш министры Евгений Маврин ҡатнашты.
Рөстәм Хәмитов Жан-Поль Эртеманды Башҡортостанға саҡырҙы.
— Беҙҙә двигателдәр эшләү буйынса ҙур, ҡеүәтле завод бар, бөгөнгө көндә ул Рәсәй Федерацияһында беренсе урында килә, — тип билдәләне ул. – Уның етештереү программаһы үҫә һәм беҙҙә башҡарылырға тейеш эшмәкәрлек күләме менән ҡыйынлыҡтар килеп тыуа. Двигатель эшләүсе булараҡ, мин завод етәкселегенә бындай эште ойоштороу ни тиклем ауыр булыуын аңлайым. Беҙ кисә был предприятие директоры менән һөйләштек, мәсьәләне тикшерҙек. Һәм мин, әлбиттә, һеҙҙең компанияның беҙҙең предприятиелар менән хеҙмәттәшлек итеүен теләр инем.
Башҡортостан Президенты Францияла Turbomeca («Турбомека») предприятиеһында булыуҙан алған тәьҫораттары менән бүлеште.
— Был двигателдәр эшләү буйынса классик, шул уҡ ваҡытта заманса, модернизацияланған производство, — тине Рөстәм Хәмитов. – Һеҙгә бындай заводтар булдырғанығыҙ өсөн рәхмәт әйтергә була. Беҙ бындай предприятиелар менән хеҙмәттәшлек итергә теләр инек.
Жан-Поль Эртеман Safran компанияһының Рәсәй менән бына инде күп йылдар дауамында төрлө өлкәләрҙә хеҙмәттәшлек итеүе хаҡында һөйләне.
— Вертолеттар өсөн двигателдәр эшләү өлкәһендә Safran менән Рәсәй араһындағы хеҙмәттәшлектең ҙур әһәмиәткә эйә булыуына ышанам, — тип һыҙыҡ аҫтына алды ул. — Өфө менән сәнәғәт өлкәһендә хеҙмәттәшлек итергә әҙермен. Ике яҡ та ыңғай һөҙөмтәләргә өлгәшергә тейеш. Киләсәктә беҙгә стратегик сараларҙы билдәләргә кәрәк.
Жан-Поль Эртеман республика Президентының саҡырыуын ҡабул итте һәм Өфөгә йыл аҙағына тиклем үк килергә әҙер булыуын билдәләне.


text:
Башҡортостанға Германия Федератив Республикаһының Генераль консулы килде
ӨФӨ, 2016 йыл, 25 февраль. /«Башинформ» мәғлүмәт агентлығы, Арина Рәхимҡолова/.
Башҡортостанға эш сәфәре менән Германия Федератив Республикаһының Екатеринбургтағы Генераль консулы Штефан Фридрих Кайль килде. Таныштырыу сәфәре сиктәрендә республика Хөкүмәте Премьер-министры Рөстәм Мәрҙәнов менән осрашыу уҙҙы. Был хаҡта «Башинформ» агентлығына Рәсәй Сит ил эштәре министрлығының Өфөләге вәкиле Венер Ғәлиәкбәров һөйләне.
Осрашыуҙа инвестиция һәм гуманитар хеҙмәттәшлекте киңәйтеү хаҡында һүҙ барҙы. Яңы берлектәге предприятиелар булдырыу тәҡдиме яңғыраны. Рәсми мәғлүмәттәргә ярашлы, былтырғы йомғаҡтар буйынса Башҡортостандың Германия Федератив Республикаһы менән тышҡы сауҙа әйләнеше 250 миллион долларҙан ашыу тәшкил иткән. Шулай уҡ студенттар менән алмашыуҙы киңерәк ғәмәлгә индереү темаһы ла тикшерелде, бында Башҡорт дәүләт университеты әүҙем ҡатнаша. 2016 йылда Рәсәй-Германия йәштәре менән алмашыу программаһы тормошҡа ашырыла.
Сәфәр барышында Генераль консул Өфөләге «Витценманн — Руссия» яуаплылығы сикләнгән йәмғиәте етештереү компанияһында һәм «Бухен Индастриал Сервисез» яуаплылығы сикләнгән йәмғиәтендә, «Hallo Deutsch» немец телен өйрәнеү үҙәгендә булды, 86-сы гимназия етәкселеге, Юғары мөфтөй, Рәсәй мосолмандарының Үҙәк диниә назараты рәйесе Тәлғәт Тажетдин менән осрашты.


text:
Фото:
«Башҡортостан» сауҙа үҙәгендә Масленица байрамы үтте
Фото:
«Башҡортостан» сауҙа үҙәгендә Масленица байрамы үтте. Өфөлөләр төрлө уйындарҙа, конкурстарҙа ҡатнашты, тәмле ҡоймаҡтан ауыҙ итте.
Викторина барышында кескәйҙәр байрамдың барлыҡҡа килеү тарихы, уның әһәмите, шулай уҡ боронғо йолалар хаҡында хәбәрҙар булды.
Күңелле сарала Масленица тураһында шиғырҙар, таҡмаҡтар, йырҙар яңғыраны. Байрам уңайынан балалар үҙ һәләттәрен күрһәтте. Был көндө ата-әсәләр өсөн дә уйындар ойошторолдо. Әсәләр гүзәллек бәйгеһендә ҡатнашып, бейеүҙәр, байрам тураһында йырҙар башҡарҙы. Барлыҡ һынауҙарҙы уңышлы үтеп, конкурста Свтлана Дзюбенко еңеп сыҡты.
«Башҡортостан» сауҙа үҙәгендә үткәрелгән сара ысын мәғәнәһендә халыҡ байрамына әүерелде. Өлкәндәр һәм балалар тағы ла бер тапҡыр борондан килгән йолаларҙы иҫкә алды.


text:
Вакансиялар йәрминкәһендә Өфө йәштәренә 500 буш эш урыны тәҡдим ителәсәк
500 тирәһе буш эш урыны 6 мартта Өфөлә йыл башынан алып икенсе йәштәр вкансиялар йәрминкәһендә тәҡдим итәсәктәр, уның ойоштороусыһы булып ҡала халыҡ мәшғүллеге хеҙмәте сығыш яһай.
Унда йәштәр иҫәбенән кадрҙарҙы, шул иҫәптән эш тәжрибәһе булмағандарҙы, һайлап алыуға йүнәлтелгән преждприятиелар һәм ойошмалар ҡатнашасаҡ, тип аңлаттылар Башҡортостандың Хеҙмәт һәм халыҡты социаль яҡлау министрлығының матбуғат хеҙмәтендә.
Вакансиялар һайлап алыуҙан тыш, Өфө мәшғүллек хеҙмәте хеҙмәткәрҙәре резюме төҙөү буйынса хеҙмәттәр күрһәтәсәк, эшмәкәрлек йүнәлешен һәм һөнәри белем алыуҙы һайлау мәсьәләләрендә профессиональ ориентация буйынса айырым консультация үткәрәсәк.
Теләүселәр хеҙмәт баҙарында үҙеңде файҙалы тотоу буйынса оҫталыҡ кластарында ҡатнаша ала, шулай уҡ профессиональ әүәҫлек, ҡыҙыҡһыныуҙар һәм шәхси сифаттарҙы билдәләү өсөн компьютерҙа тест үтеп була.
Йәштәр өсөн вакансиялар йәрминкәһен үткәреү урыны һәм ваҡыты: Өфө ҡалаһы, Ибраһимов бульвары, 47/1, 15 сәғәттән алып 17-гә тиклем.
Иҫегеҙгә төшөрәбеҙ, бөтә хеҙмәттәр ҙә бушлай күрһәтелә.


text:
Республикала 3261 күп балалы ғаилә бушлай ер участкалары алды
Башҡортостан парламентарийҙары Аграр мәсьәләләр, экология һәм тәбиғәттән файҙаланыу буйынса комитет ултырышында өс һәм унан да ашыу балиғ булмаған бала тәрбиәләгән граждандарға, шулай уҡ инвалид бала тәрбиәләгән ғаиләләргә бушлай ер участкалары бүлеү процесын тикшерҙе. Был категория граждандарын торлаҡ менән тәьмин итеү мәсьәләһе – Башҡортостан Президенты Рөстәм Хәмитовтың шәхси контролендә. Норматив-хоҡуҡи база формалаштырылған, участкалар бер тапҡыр һәм бушлай бирелә.
Бөгөнгө көнгә Башҡортостанда йәшәгән 3261 күп балалы ғаилә һәм инвалид бала тәрбиәләгән 706 ғаилә йорт төҙөү өсөн торлаҡ алған. Заявка биргән граждандарҙың 23,7 проценты участкалар менән тәьмин ителгән. Әлеге ваҡытта республикала 35730 күп балалы ғаилә йәшәй, уларҙан 13586 ғаилә участка алыуға заявка бигән.
Депутаттар был законды тормошҡа ашырыу сиктәрендә үҙләштерелгән средстволар күләмен тикшерҙе. БР Ер һәм мөлкәт мөнәсәбәттәре министрлығы мәғлүмәттәре буйынса, республика бюджеты менән бүленгән 67,7 милион һумдан 18 миллион 951 мең һум үҙләштерлгән.
Ултырышта билдәләнеүенсә, иҫәпкә торған ғаиләләр һаны аҙна һайын 150-200 кешегә арта.
Ер участкалары етешмәү мәсьәләһе республикала ауылдарҙың сиктәрен киңәйтеү юлы менән хәл ителә. Шулай итеп, 2012 йылда Башҡортостан ауылдары 4424 гектарға ҙурайтылған.
Парламентарийҙар бүленгән участкаларға инженерлыҡ коммуникацияларын үткәреү проблемаһын күтәрҙе. Был мәсьәләне хәл итеү муниципалитеттар иңенә төшә, әммә финанс яҡтан улар мәсьәләне хәл итә алмаясаҡ.
— Проблеманы комплекслы хәл итеү зарур, — тип һыҙыҡ өҫтөнә алды Аграр мәсьәләләр, экология һәм тәбиғәттән файҙаланыу буйынса комитет рәйесе Франис Сәйфуллин. – Әгәр инженерлыҡ селтәрҙәрен үткәреү мәсьәләһен республика кимәлендә маҡсатҡа ярашлы хәл итмәһәк, йорт һалыу урынына кешеләр участкаларын һата башлаясаҡ.


text:
Йәрмәкәй һәм Миәкә райондарындағы ташҡын Ғәҙәттән тыш хәлдәр министрлығының контролендә ҡала
Йәрмәкәй (Йәрмәкәй, Рәтамаҡ ауылдары) һәм Миәкә (Мәнәүезтамаҡ ауылы) райондарындағы ташҡын Рәсәй Ғәҙәттән тыш хәлдәр министрлығының Башҡортостан буйынса Баш идаралығы контролендә ҡала.
Йәрмәкәйҙә һыу кимәле 30 сантиметрға төшкән. Әлеге ваҡытта ул 260 сантиметрға тиң, тип хәбәр иттеләр ведомствоның матбуғат хеҙмәтендә. Миәкә районында һыу әүәлге кимәлдә ҡалған, һыу күтәрелеүе күҙәтелмәй. Әле һыу кимәле 295 сантиметрҙы тәшкил итә.
Һыу баҫҡан зонанан 429 кеше, шул иҫәптән 104 бала эвакуацияланған. Улар барыһы ла туғандарында һәм ваҡытлыса йәшәү пункттарында урынлаштырылған. Халыҡ эсәр һыу һәм аҙыҡ-түлек менән тәьмин ителгән.


text:
Өфөлә яңы башҡорт баҫмаларын презентациялау үткәрелде
Мәжит Ғафури исемендәге Башҡорт академия драма театрында күренекле сәсән Мөхәмәтша Буранғоловтың 125 йыллығына арналған фундаменталь һәм ҡулланма ғилми хеҙмәттәрҙе, «Фән — халыҡҡа» академик баҫмаларын презентациялау үткәрелде. Уны Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты һәм БР Башҡорт ҡатын-ҡыҙҙары йәмғиәте ойошторҙо.
Китаптарҙы презентациялауҙа ғалимдар, сәнғәт эшмәкәрҙәре, уҡытыусылар, студенттар, уҡыусылар һәм тарих, мәҙәниәт менән ҡыҙыҡһынған, үҙ халҡының теле яҙмышына битараф булмаған барыһы ла ҡатнашты. Тантанала ҡатнашыусыларға «Урал батыр» ҡобайырҙар циклын ЮНЕСКО тарафынан булдырылған матди булмаған кешелек мираҫы хазиналары исемлегенә индереү мәсьәләһенә арналған «Башҡорттарҙың эпик мираҫында Урал-батыр ере» документаль фильмы күрһәтелде.
Шулай уҡ кисәлә ете томлыҡ «Башҡорт халҡының тарихы» коллектив монографияһының VII томын, күп томлы «Башҡорт теленең академик һүҙлеге»нең V томын, «Башҡорт сәсәндәре мәктәбе» китабын, «Экспедиция материалдары» йыйынтығын тәҡдим иттеләр.
ТӨРКСОЙ Халыҡ-ара ойошмаһында БР Мәҙәниәт министрлығы вәкиле Әхәт Сәлихов төрки халыҡтарҙың халыҡ-ара мәҙәниәтенә ҙур өлөш индергәне өсөн филология фәндәре докторы, профессор Фирҙәүес Хисаметдиноваға ТӨРКСОЙ –ҙың 20 йыллығы иҫтәлекле миҙалын тапшырҙы.
Мифтахетдин Аҡмулла исемендәге Башҡорт дәүләт педагогия университеты студентарының «Урал-батыр»эпосынан өҙөктәр башҡарыуы һәм Рәми Ғарипов исемендәге 1-се башҡорт гимназия-интернаты уҡыусыларының «Урал» көйөн ҡурайҙа уйнауы кисәнең биҙәге булып торҙо.


text:
Ҡымыҙ
Ҡымыҙ — бейә һөтөнән әсетеп әҙерләнгән күпереп торған аҡ төҫтәге эсемлек. Ҡымыҙҙы иң беренсе күсмә халыҡтар эшләргә өйрәнгәндәр һәм уңы эшләү ысулын быуаттар буйына сер итеп һаҡлағандар.
Рәсәйҙә ҡымыҙ менән дауалау учреждениеһы тәүге тапҡыр 1890 йылда С. Аксаковтың ейәнсәре О. Аксакова тарафынан төҙөлә. 1892 йылда Шафран тимер юл станцияһы тирәләй санаторийҙар селтәре барлыҡҡа килә. 1898 йылда Андреевский санаторийы асыла. Бөгөн Башҡортостан ҡымыҙ менән дауалау үҙәге булып тора. «Шафран», «Йоматау», «Алкино», «Глуховская», «Чехов», «Аксаков» исемендәге шифаханалар һәм башка ойошмалар бар. Шәхси эшҡыуарҙарҙа ҡымыҙ етештереү эшенә ҡушала.
Ҡымыҙ тарихынан[үҙгәртергә | вики-тексты үҙгәртергә]
Ҡымыҙ тураһында иң беренсе яҙманы Геродот (б. э. т. 484—424 йылдар) ҡалдырған. Ул скифтарҙың ағас батманда ҡымыҙ бешеүҙәре тураһында яҙған.
Ҡымызҙы әсетеү һәм уның кеше организмына тәьҫире хаҡында 1253 йылда француз сәйәхәтсеһе Вильгельм Рубрик яҙып ҡалдырған. Һуңынан итальян сәйәхәтсеһе Марко Поло (1254—1323) уны «аҡ шарап» менән сағыштырған.
Рәсәйҙә «Ипатьевский список» тигән боронғо урыҫ йылъяҙмаһында ҡымыҙ тәүге тапҡыр телгә алына. Игорь Северской ҡыпсаҡтарҙа 1182 йылда әсирлектә булғанда, һаҡсылар ҡымыҙ эсеп иҫереп йоҡлап киткәс, ҡасҡан. Башҡа йылъяҙмала Тверь кенәзе Михаилды әсир булараҡ ҡымыҙ эсергә мәжбүр итеүҙәре, 1245 йылда Батый хан кенәз Даниил Галицкийҙы ҡымыҙ менән һыйлауы ла телгә алына.
Немец һәм урыҫ сәйәхәтсеһе ғалим-энциклодедист Паллас 1770 йылда: «Башҡорт далаһына ҡымыҙ эсергә Московиянан һәм Дондан төрлө халыҡ йыйыла, сөнки һаулыкҡа уның файҙаһы бик ҙур», — тип яҙа. Был файҙалы эсемлек тураһында заманында мәшһүр урыҫ яҙыусылары В. Даль, С. Аксаков, Л. Толстой һ. б. үҙ һүҙҙәрен әйтеп ҡалдырған. Ҡымыҙҙы пропагандалаусы инглиз Дж. Каррик хатта башҡорт аттарын Англияға ла алып ҡайта.Әммә беҙҙәге кеүек ҡымыҙ килеп сыҡмай. Башҡорт апайҙарын да алып барып ҡымыҙ бешеп ҡарайҙар. Әммә эсемлек башҡорт ерлегендәге кеүек тәмле килеп сыҡмай. Башҡортостан ерлегендә үҫкән ҡылғанға һәм үҫемлектәргә күрә башҡорт ҡымыҙы ҡабатланмаҫ тәмгә эйә, шифалы. Ирәндек ҡылғаны менән туҡланған бейә һөтөнән бешкән Баймаҡ ҡымыҙы айырыуса тәмле, тиҙәр.
Өй шарттарында ҡымыҙ эшләү ысулы[үҙгәртергә | вики-тексты үҙгәртергә]
Әгәр ҙә өй шарттарында ҡымыҙ яһап эсергә теләһәгеҙ, уны ҙур быяла банкала ла бешергә мөмкин. Әсегән бейә һөтөн (ул ҡатыҡ һымаҡ ҡуйы була) банкаға һалып, уға яңы ғына һауылған һөт ҡушып болғаталар ҙа, банканың ҡапҡасын ябып, бер-ике сәғәт буйы туҡтауһыҙ тиерлек бешәләр (болғаталар). Банка йылы урында торорға тейеш. Бер аҙҙан, әгәр ҡымыҙҙың өҫтөнә һыуы һарҡып сыға башлаһа, 1—2 аш ҡалағы самаһы шәкәр ҡомо ҡушып, йәнә берәр сәғәт бешәләр. Әсеүе һәм бешеүе еткән ҡымыҙ болғатҡан саҡта күперелеп торор.
Ҡымыҙ бешеү өсөн ағас күнәгегеҙ, бешкәгегеҙ булһа, эсемлек бигерәк тә уңыр. Йәй, көндәр эҫе торғанлыҡтан, ҡымыҙ тиҙ әсеп, иҫкереп бара, шуға күрә ҡымыҙ бешер алдынан ҡоро ағас таптарына йәки ҡайын туҙына ут төртөп ағас күнәкте шуның өҫтөнә ҡаплап, ыҫлап алырға кәрәк. Шулай иткәндә ҡымыҙ тәмлелә була, оҙағыраҡта һаҡлана.


text:
Башҡортостан балалары иғтибар үҙәгендә
Федераль суд приставтары хеҙмәтенең БР буйынса идаралығы менән Башҡортостан республикаһында Бала хоҡуҡтары буйынса вәкил араһында төп принцибы бәлиғ булмаған балалар мәнфәғәтен яҡлау, уларҙың азатлығын һәм хоҡуғын хөрмәт итеү булған килешеүгә ҡул ҡуйылған.
Был килешеү буласаҡ граждан йәмғиәтен формалаштырыуҙа хеҙмәттәшлек итеү, социаль көсөргәнешлекте кәметеү, әсәлек һәм балалыҡты яҡлау маҡсатында әҙерләнгән.
Федераль суд приставтары хеҙмәтенең БР буйынса идаралығы етәксеһенең урынбаҫары Луиза Колошевина әйтеүенсә, төҙөгән килешеү нигеҙендә суд ҡарарҙарын үтәү барышында суд приставтары бәлиғ булмаған балаларҙың хоҡуҡтарын һәм законлы мәнфәғәтен ҡыҫыу осраҡтарын асыҡлаһа, был турала мәғлүмәт, тейешле сараһын күреү маҡсатында, БР-ҙағы Бала хоҡуҡтары буйынса вәкилгә ебәреләсәк.
Ҡағиҙә булараҡ, күп осраҡта бындай хоҡуҡ боҙоуҙар ата-әсәләре менән баланы ҡарау өсөн алимент түләмәүҙән ғибәрәт. 2010 йылдың дүрт айында ғына Башҡортостан Республикаһы буйынса Идаралыҡта алимент түләтеү буйынса 44519 эш ҡаралған.
«Башинформ» агентлығына Федераль суд приставтары хеҙмәтенең БР буйынса идаралығының матбуғат хеҙмәтенән хәбәр итеүҙәренсә, быйылғы йылдың тәүге дүрт айында суд приставтары — законды үтәүселәр менән бурыслыларҙы – алимент түләргә тейешле кешеләрҙе эҙләү тураһында 2799 ҡарар ҡабул ителгән. Бынан тыш, 649 бурыслы гражданға ҡарата алимент түләүҙән ҡасҡаны өсөн енәйәт эше асылған.
Ғәмәлдәге ҡануниәт менән ҡаралған сараларҙан тыш, республиканың суд приставтары үҙенсәлекле алымдар ҙа ҡуллана. 2010 йылдың 7 июненән башлап, мәҫәлән, телеэкрандарҙан сираттағы отпуск миҙгелендә актуаль булған «Бурыстарыңды түлә лә, көньяҡҡа ос» анимацион ролигы күрһәтелә башлаясаҡ.


text:
Республикала ололар һәм инвалидтар өсөн пансионат төҙөргә ниәтләйҙәр Фото: Олег Яровиков
Республикала ололар һәм инвалидтар өсөн пансионат төҙөргә ниәтләйҙәр
Республикала ололар һәм инвалидтар өсөн пансионат төҙөргә ниәтләйҙәр Фото: Олег Яровиков
ӨФӨ, 2015 йыл, 30 июнь. /«Башинформ» мәғлүмәт агентлығы, Артур Басиров/.
Мишкә районының Ирсай ауылында ололар һәм инвалидтар өсөн пансионат төҙөргә ниәтләйҙәр. Был проектты дәүләт-шәхси партнерлыҡ сиктәрендә социаль объект базаһында ғәмәлгә ашырыу ҡаралған. Ике ҡатлы кирбес бина 1997 йылда һалынған, майҙаны 750 квадрат метр тәшкил итә. Мәсьәлә республиканың Хеҙмәт һәм халыҡты социаль яҡлау министрлығы ултырышында тикшерелде.
«Бөгөнгө көндә халыҡты социаль хеҙмәтләндереү системаһы етди үҙгәрештәр кисерә: дәүләт вәкәләттәренең бер өлөшөн коммерция булмаған секторға тапшыра. Ошо пансионатты социаль эшҡыуарҙарға тапшырыу күрһәтелгән хеҙмәттәрҙең сифатын яҡшыртырға мөмкинлек бирәсәк, тип ышанабыҙ», — тип билдәләне төбәктең хеҙмәт һәм халыҡты социаль яҡлау министрының беренсе урынбаҫары Рәсих Шәмсетдинов.
Әлеге мәлдә Хеҙмәт һәм халыҡты социаль яҡлау министрлығы шәхси инвесторҙарҙан проектты тормошҡа ашырыу буйынса тәҡдимдәр ҡабул итә.


text:
Фото:
Әбйәлил районында Еңеү паркы барлыҡҡа килде
Фото:
Бөйөк Ватан һуғышында Еңеүҙең 65 йыллығы уңайынан Әбйәлил районында Еңеү паркына нигеҙ һалынды.
«Әбйәлил урман хужалығы» дәүләт учреждениеһы һәм «Баймаҡ урманы» БР дәүләт унитар предприятиеһының Әбйәлил участкаһы уның инициаторҙары булып сығыш яһаны.
0,12 гектар майҙандағы парк Асҡар ауылында урынлашҡан. Ағас ултыртыуҙа элек урман хужалығында эшләгән Бөйөк Ватан һуғышы ветерандары ла әүҙем ҡатнашты. БР Урман хужалығының матбуғат хеҙмәтенән хәбәр итеүҙәренсә, улар 500 төп шыршы, ҡарағай һәм аҡ шыршы ултыртҡан.
Әбйәлил районынан ете меңдән ашыу кеше фронтҡа алынған, шуларҙан яртыһынан күберәге генә әйләнеп ҡайтҡан. Бөгөн районда 47 Бөйөк Ватан һуғышы ветераны йәшәй.


text:
Башҡортостанда Мәҙәниәт буйынса йәмәғәт советы ойошторолдо
Башҡортостан Республикаһының Мәҙәниәт буйынса йәмәғәт советы рәсми статус алды. Нефтселәр мәҙәниәт һарайында ойоштороу йыйылышы үтте, уның ҡарары менән «Башҡортостан Республикаһының Мәҙәниәт буйынса йәмәғәт советы» йәмәғәт ойошмаһы булдырылды, ойошманың уставы, етәкселеге һәм урынлашҡан ере раҫланды.
Юридик адресы сифатында «Наил Лотфуллин исемендәге заманса сәнғәт музейы» (Өфө ҡалаһы, К. Маркс урамы, 32) теркәлде. Ойошма рәйесе итеп билдәле джаз музыканты, былтыр сентябрҙән башлап Башҡортостан
Республикаһы Президентының мәҙәниәт буйынса советнигы Олег Кирәев һайланды. Азамат Хәсәншин, Марат Ханнанов, Евгения Климова рәйестәштәре булды.
Бынан тыш, дөйөм тауыш биреү юлы менән төбәктә Йәмәғәт советы көсө менән фестиваль эшмәкәрлеген үҫтереү, Михаил Нестеровҡа һәйкәл ҡуйыуҙы хуплау һәм Ижади зыялылар съезын үткәреү тураһында ҡарар ҡабул ителде.
Шулай уҡ Йәмәғәт советы ағзалары өсөн ойошмаға инеү иғәнәһе билдәләнде. Физик шәхестәр өсөн ул — 300 һум, юридик шәхестәр өсөн 2000 һум тәшкил итә.


text:
Китапханалар көнө менән!
Башҡортостан Президенты Мортаза Рәхимов республика китапхана хеҙмәткәрҙәрен һөнәри байрамдары — дөйөм Рәсәй Китапханалар көнө менән ҡотланы. Ҡотлауҙа шулай тиелә:
"Башҡортостан Республикаһы китапханаларының хөрмәтле хеҙмәткәрҙәре!
Һеҙҙе һөнәри байрамығыҙ — Китапханалар көнө менән ихлас ҡотлайым!
Китапханалар ерҙә изге бурыс үтәй — улар ысын-ысындан белем ҡорамы, милли мәҙәниәт байлыҡтарын һаҡлаусы аң-белем үҙәктәре булды һәм булып ҡала.
Бөгөн дә китапхана — ҡала һәм ауылдарҙың мәҙәни, белем биреү һәм мәғлүмәт инфраструктураһының төп элементтарының береһе, Башҡортостандың социаль-иҡтисади үҫешенә ҙур өлөш индерә. Дәүләт власы органдары китапхана эшен үҫтереүгә ҙур иғтибар бүлә. Республиканың китапхана фонды 40 миллион данаға етте һәм был илдә иң яҡшы күрһәткес. Китап уҡыусыларға беҙҙә йыл һайын 53 миллион самаһы баҫма бирелә, китапханаға былтыр 24 миллион тапҡыр килгәндәр. Китапханаларыбыҙ, уларҙың йәмғиәттең мәҙәни, интеллектуаль һәм рухи тормошондағы роле менән хаҡлы рәүештә ғорурланабыҙ.
Республиканың китапхана тармағы алдында 2014 йылға тиклемге осорға айырым маҡсатлы үҫеш программаһын әҙерләү, берҙәм мәғлүмәт-китапхана селтәрен булдырыу, Әхмәтзәки Вәлиди исемендәге милли китапхананың матди-техник базаһын яҡшыртыу бурысы тора.
Китапханалар киләсәктә лә белем, ижад һәм мәҙәниәт усағы булып ҡалһын. Һеҙгә һәм яҡындарығыҙға ныҡлы һаулыҡ, именлек һәм бәхет, изге эшегеҙҙә бөтмәҫ көс-ҡеүәт һәм уңыштар теләйем!
Башҡортостан Республикаһы Президенты М. Рәхимов".


text:
Стәрлетамаҡта республиканың Йәштәр палатаһы һәм ҡаланың Йәштәр советы ағзалары осрашты
Стәрлетамаҡта үткән кәңәшмәлә Башҡортостан Республикаһы Дәүләт Йыйылышы – Ҡоролтай ҡарамағындағы Йәштәр йәмәғәт палатаһы ағзалары менән ҡала округы Советы ҡарамағындағы Йәштәр советы вәкилдәре ҡатнашты.
Сарала ҡатнашыусылар эшкә урынлашыу, белем биреү сифаты, белгестәр етешмәү, төбәктең экологик торошо, наркоманияны иҫкәртеү кеүек йәштәр өсөн актуаль мәсьәләләрҙе тикшерҙе. Шулай уҡ улар алдағы йылға бурыстар билдәләне, хеҙмәттәшлек итеү мөмкинлектәрен ҡараны.
Стәрлетамаҡтың йәштәр хәрәкәте активистары төбәктә йәштәр эшҡыуарлығын үҫтереү буйынса тәжрибә уртаҡлашты. «Эшҡыуарлыҡ. Бәләкәй ҡалалар – үҫеш территорияһы» республика мәғариф форумын үткәреү идеяһы Йәштәр палатаһы ағзалары менән юғары баһаланды. Конференцияла ҡатнашыуға тәжрибәле эксперттарҙы йәлеп итеү планлаштырыла, улар төбәк кимәлендә эшҡыуарлыҡ үҙенсәлектәре тураһында һөйләйәсәк.
Кәңәшмәлә ҡалала волонтерлыҡ хәрәкәтен үҫтереүгә айырыуса иғтибар бүленде. Йәш парламентарийҙар Стәрлетамаҡ волонтерҙарына Башҡорт дәүләт медицина университетының Волонтерҙар әҙерләү үҙәге ағзалары менән осрашыу ойоштороуҙа ярҙамын тәҡдим итте.
Стәрлетамаҡ ҡалаһының Йәштәр советы ағзаларында нормалар һәм закондар сығарыу эшмәкәрлеге һәм уны урындарҙа тормошҡа ашырыу мөмкинлектәре ҡыҙыҡһыныу уятты. Республиканың Йәштәр палатаһы рәйесе Николай Самойленко закон проекттарын ҡабул итеү механизмы һәм ғәмәлдәге ҡануниәткә үҙгәрештәр индереү мөмкинлеге тураһында һөйләне.


text:
Рөстәм Хәмитов дини экстремизмға ҡаршы тороу мәсьәләләренә арналған кәңәшмәлә ҡатнаштыФото: Олег Яровиков
Рөстәм Хәмитов дини экстремизмға ҡаршы тороу мәсьәләләренә арналған кәңәшмәлә ҡатнашты
Рөстәм Хәмитов дини экстремизмға ҡаршы тороу мәсьәләләренә арналған кәңәшмәлә ҡатнаштыФото: Олег Яровиков
13 июлдә Һамарҙа Башҡортостан Президенты Рөстәм Хәмитов дини экстремизмға ҡаршы тороу мәсьәләләренә арналған округ кәңәшмәһендә ҡатнашты, тип хәбәр иттеләр төбәк башлығының матбуғат хеҙмәтендә.
Волга буйы федераль округы төбәктәрендә дини экстремизм күренештәренең сәбәптәре һәм уларға ҡаршы тороу юлдары тикшерелде. Атап әйткәндә, дини хеҙмәткәрҙәрҙе башҡа илдәрҙә әҙерләү практикаһын кәметеү өсөн, Волга буйы федераль округында ошондай белгестәр әҙерләү үҙәктәрен ойоштороу кәрәклеге билдәләнде. Бынан тыш, сит илдәрҙән ағылған, һәр ваҡыт конструктив булмаған идеологияға ҡаршы тороу, йәш быуынға исламдың классик ҡанундарын һеңдереү өсөн, йәштәр менән эшләүҙең ни тиклем мөһим икәнлеге билдәләнде.
Рәсәйҙәге барлыҡ мосолмандарҙың яҡынса 40 проценты Волга буйы федераль округы төбәктәрендә йәшәй. Округтағы экстремизм кимәле бөтөн ил статистикаһы фонында айырылып тормаһа ла, экстремизм күренештәренең айырым факттары бар.


text:
Беренсе «Ҙур химия» халыҡ-ара форумы Өфөлә 27-28 майҙа үтәсәк
Рөстәм Хәмитов «Ҙур химия» I халыҡ-ара форумын ойоштороу һәм үткәреү тураһында» Башҡортостан Хөкүмәте ҡарарына ҡул ҡуйҙы.
Документта, был сара Башҡортостандың иҡтисади бәйләнештәрен артабан үҫтереү, республика иҡтисадының төп тармаҡтарына инвестициялар йәлеп итеү маҡсатында үткәрелә, тиелә.
Форум Өфөлә 2011 йылдың 27-28 майында үтәсәк. БР Сауҙа-сәнәғәт палатаһы һәм «Баштехинформ» республика фәнни-техник һәм мәғлүмәт комплексы уны әҙерләү һәм үткәреүҙә төп ойоштороусылар булып тора. «Ҙур химия» халыҡ-ара форумының ойоштороу комитеты рәйесе итеп вице-премьер Юрий Пустовгаров тәғәйенләнде, тип хәбәр итә Башҡортостан Хөкүмәтенең матбуғат хеҙмәте.


text:
“Елғыуар" фильмы халыҡ-ара кинофестивалдә бүләкләнде
"Елғыуар" фильмы VI Ҡазан халыҡ-ара мосолман киноһы фестивалендә билдәләнде. Билдәле Рәсәй актеры Марат Башаров ҡатнашлығында "Башҡортостан" киностудияһының киң күләмле һуңғы проекты иң яҡшы сценарий өсөн бүләкләнде. Бүләкте сценарий авторҙары Айҙар Аҡманов менән Андрей Чернышев алды.
Хәтерегеҙгә төшөрәбеҙ, VI Ҡазан халыҡ-ара мосолман киноһы фестивале Татарстандың баш ҡалаһында 16 сентябрҙә башланғайны. Фестиваль 28 илдән кинематографистарҙы йыйҙы, улар араһында Иран, Сәғүд Ғәрәбстаны, Һиндостан, Сирия, АҠШ, Бөйөк Британия, Франция ла бар ине. Кинофорум программаһына 51 фильм инде.
VI Ҡазан мосолман киноһы фестивален ябыу тантанаһы йәкшәмбе, 19 сентябрҙә, үтте. Голливуд йондоҙо Эдриан Броуди ("Пианист" фильмы), режиссер Сергей Соловьев, актер Олег Табаков һәм башҡалар тантананың абруйлы ҡунаҡтары булды, тип хәбәр итә "Татар-информ" мәғлүмәт агентлығы.
Йола буйынса фестивалдең һуңғы көнөндә еңеүселәр иғлан ителде. Шулай итеп, "Иң яҡшы ҡатын-ҡыҙ роле" номинацияһында "Бибинур" фильмында (Рәсәй, Татарстан) уйнаған Ҡазан актрисаһы Фирҙәүес Әхтәмова еңде. Иң яҡшы ир-егет роле өсөн бүләк "Гастарбайтер" фильмында уйнаған (Рәсәй — Үзбәкстан) Бахадыр Болтаевҡа бирелде. Баһалама ағзалары фекеренсә, иң яҡшы фильм тип "Бибинур" фильмы аталды (Рәсәй, Татарстан), Татарстан Респуликаһы Президентының "Кино сәнғәтендәге гуманизм өсөн" тип исемләнгән махсус бүләге "Билал" (Индия) фильмына бирелде. Шулай уҡ фестивалдә ҡатнашыусылар үҙ-ара тамашасылар һөйөүе, иң яҡшы режиссер эше, иң яҡшы сценарий өсөн, иң яҡшы оператор эше һәм башҡа төрлө номинацияларҙа бүләктәрҙе бүлеште.


text:
Өфөләге яңы балалар баҡсалары йыл аҙағына тиклем сафҡа индереләсәк
1 октябргә ҡарата Өфөләге балалар баҡсалары төҙөлөшө Башҡортостан бюджеты средстволары иҫәбенә 451,5 миллион һумға финансланған. Өфө ҡаҙнаһынан 864,9 мең һум аҡса күсерелгән. Был хаҡта Өфө мэрияһында үткән матбуғат конференцияһында ҡала хакимиәте башлығының беренсе урынбаҫары Владислав Никитин хәбәр итте.
Бынан тыш, быйыл «Ҡариҙел» биҫтәһендә 80 урынлыҡ балалар баҡсаһы сафҡа индерелгән. Яңы уҡыу йылы башланыуға Сипайловола һәм Инорста өс яңы балалар баҡсаһы төҙөлгән. Йыл аҙағына тиклем Дим биҫтәһендәге һәм Черниковская урамындағы балалар баҡсалары төҙөлөп бөтөргә тейеш. Был объекттарҙың һәр береһе 200 урынға иҫәпләнгән.
Бөгөнгө көндә тулы ҡеүәтенә Дим районындағы 102-се Башҡорт гимназияһын реконструкциялау, яңы ҡорамалдар һәм мебель менән йыһазландырыу эштәре алып барыла. Ленин районындағы 39-сы гимназия бинаһы ла реконструкциялана. «Дим-8», «Колгуевский», «Йүрүҙән» биҫтәләрендәге мәктәп биналарын, Совет районындағы 23-сө мәктәпте проектлау буйынса эштәр алып барыла. Дим районындағы 101-се мәктәптең яңы бинаһы проекты өҫтөндә лә эш башланған.


text:
Башҡортостанда Муса Гәрәевтың тыуыуына 90 йыл тулыу айҡанлы юбилей саралары үткәреләсәк
Башҡортостан билдәле летчик, ике тапҡыр Советтар Союзы Геройы Муса Гәрәевтың тыуыуына 90 йыл тулыуҙы билдәләүгә әҙерләнә. Был иҫтәлекле датаға арналған саралар Илеш районында, Өфөлә, республиканың башҡа ҡала һәм райондарында планлаштырыла.
Башҡортостан Хөкүмәте бойороғо менән юбилей сараларына әҙерлек һәм уларҙы үткәреү буйынса ойоштороу комитеты булдырылды. Саралар араһында – тантаналы кисәләр, архив материалдары күргәҙмәһе, ижади эштәр конкурсы, спорт ярыштары, шулай уҡ Муса Гәрәев исеменә бәйле урындарҙы төҙөкләндереү.
Төп саралар летчиктың тыуған көнөнә ҡарата – июндә үткәреләсәк. Шулай итеп, 9 июндә тантаналы сара һәм сәнғәт оҫталары концерты планлаштырыла. Баш ҡаланың Еңеү паркында йәштәр һәм балалар йәмәғәт ойошмалары ҡатнашлығындағы тантаналы митинг үтәсәк.
Йыл дауамында Республика Хәрби Дан музейында Муса Гәрәевтың тормошона һәм ижадына арналған күсмә күргәҙмә ойоштороласаҡ. Шулай уҡ йыл дауамында Өфөнөң мәктәп һәм китапханаларында ҡаһарманлыҡ дәрестәре, хәтер кисәләре, конференциялар ойоштороласаҡ. Республиканың уҡыу йорттары уҡыусылары араһында бокс буйынса Бөтә Рәсәй мемориалы һәм авиамодель спорты буйынса ярыштар шулай уҡ летчиктың тыуыуына 90 йыл тулыуға арналасаҡ. Ә Өфөнөң һәм башҡа ҡалаларҙың мәҙәниәт һәм ял парктарында спорт эстафеталары үткәреләсәк.
Башҡортостандың бөтә ҡала һәм райондарында йыл дауамында Муса Гәрәев китабы мотивтары буйынса әҙәби конкурс, шулай уҡ һүрәттәр бәйгеһе үткәреләсәк.
Өфөлә Муса Гәрәев исеменә бәйле урындарҙы төҙөкләндереү планлаштырыла. Был Хоҙайбирҙин урамы, Дан бульвары, летчиктың Еңеү паркындағы ҡәберлеге. Илеш районының Үрге Йәркәй ауылында уның исемен йөрөткән музейға һәм кинотеатрға капиталь ремонт үткәреләсәк.


text:
Уҙған тәүлек эсендә Башҡортостанда ете янғын сыҡҡан
Уҙған тәүлек эсендә Башҡортостанда ете янғын сыҡҡан. Уларҙың өсәүһе – ҡалаларҙа, шул иҫәптән Өфөлә һәм Туймазыла, дүртәүһе – Иглин, Миәкә, Илеш һәм Саҡмағош райондарында теркәлгән.
Рәсәй Ғәҙәттән тыш хәлдәр министрлығының Башҡортостан буйынса Баш идаралығынан хәбәр итеүҙәренсә, янғындан бер кеше зыян күргән.
Яҡынса зыян 303 мең һум тәшкил иткән. 4 миллион 130 мең һумлыҡ матди байлыҡ ҡотҡарылған.
Янғындарҙы һүндереүгә 20 махсус техника берәмеге һәм янғын һүндереүселәр составынан 52 кеше йәлеп ителгән.


text:
Өфөлә республика парламентының пленар ултырышы асылды
Бөгөн, 18 апрелдә, Башҡортостан парламентарийҙары пленар ултырыш үткәрә. Унда республика Президенты Рөстәм Хәмитов ҡатнаша. Көн тәртибендә Башҡортостан Республикаһы прокуроры итеп Андрей Назаровты тәғәйенләүгә Рәсәй Федерацияһының Генераль прокурорына ризалыҡ биреү ҡаралған.
Депутаттарға Эшҡыуарҙар хоҡуҡтары буйынса вәкилдең 2012 йылда Башҡортостан Республикаһында бәләкәй һәм урта эшҡыуарлыҡ субъекттарының законлы мәнфәғәттәрен үтәү тураһында доклады, шулай уҡ Кеше хоҡуҡтары буйынса вәкилдең кеше һәм граждандың хоҡуҡтарын һәм азатлыҡтарын үтәү тураһында доклады тәҡдим ителәсәк.
Артабан депутаттар егерме дүрт республика закон проектын тикшерәсәк, уларҙың һигеҙе аҙаҡҡы уҡыуҙа тикшереүгә тәҡдим ителгән.
Тәүге уҡыуҙа 14 закон проекты тәҡдим ителәсәк. Пленар ултырышта Мотлаҡ медицина страховкаһы территориаль фонды бюджетына үҙгәрештәр индереү буйынса һорау ҡараласаҡ.
Шулай уҡ ултырышта «Башҡортостан Республикаһы Дәүләт Йыйылышы – Ҡоролтай регламентына үҙгәрештәр индереү тураһында», «Башҡортостан Республикаһы Дәүләт Йыйылышы – Ҡоролтай ҡарамағындағы Йәштәр йәмәғәт палатаһы тураһындағы Положениеға үҙгәрештәр индереү хаҡында» ҡарар проекттары һәм башҡа һорауҙар тикшереләсәк.


text:
Рөстәм Хәмитов Башҡортостан Хөкүмәте эшмәкәрлегенең өҫтөнлөклө йүнәлештәрен билдәләне
29 октябрҙә Башҡортостан Президенты Рөстәм Хәмитов Өфөлә, Республика йортонда яңы Хөкүмәттең тәүге ултырышын үткәрҙе. Рөстәм Хәмитов Хөкүмәт ағзалары алдында торған бурыстарҙы атаны.
— Беҙ һеҙҙең менән республиканың башҡарма власын кәүҙәләндерәбеҙ, граждандарыбыҙҙың именлеге, уларҙың йәшәү сифаты өсөн яуаплыбыҙ, — тип һыҙыҡ өҫтөнә алды республика башлығы. – Һәр берегеҙ үҙенә йөкмәтелгән эш өсөн, ундағы хәл, кадрҙар, финанс сәйәсәте өсөн яуап бирә. Иҡтисади хәл һеҙгә яҡшы таныш: донъя иҡтисадында күҙәтелгән көрсөк күренештәре беҙҙең илдәге хәлгә лә йоғонто яһай. Кире иҡтисади процестарҙы бөтөрөргә тырышабыҙ.
Башҡортостан Президенты Хөкүмәттең республикала яҡшы тормош булдыра алыуына ышанысын белдерҙе һәм бергәләп эш итеү алгоритмдарын билдәләне.
Рөстәм Хәмитов Хөкүмәт ағзаларын иң ауыр мәсьәләләрҙе асыҡтан-асыҡ тикшерергә саҡырҙы. Хөкүмәт коллективы эшмәкәрлегенең һөҙөмтәлелеге уның нисек ойошторолоуынан тора, тип иҫәпләй республика башлығы.
Башҡортостан Хөкүмәтенең яңы составында ундан ашыу яңы ағза бар. Яңы, йәш кешеләрҙең килеүе һәм Башҡортостан власының юғары башҡарма органында күп йылдар дауамында эшләгән тәжрибәле белгестәрҙең булыуы – әлеге үҫеш осоронда республика өсөн иң кәрәк булған состав, тип иҫәпләй Рөстәм Хәмитов.
Республика башлығы Хөкүмәт ағзаларын асыҡ диалог алып барырға, заманса мәғлүмәт технологияларын әүҙем ҡулланырға саҡырҙы һәм эштәрендә уңыштар теләне.


text:
Викимедиа фонды
Викимедиа фонды[1] (ингл. Wikimedia Foundation йә ҡыҫҡа WMF) — табышһыҙ партнерлыҡ, шәфҡәтлек ойошмаһы, Википедия, Викиһүҙлек, Викиөҙөмтә, Викимилек вики-проектарына ярҙам итә. Викимедиа фондының штаб-фатиры Сан-Францискола урынлашҡан (Калифорния штаты)[2]. Рәсәй Федерацияһы территорияһында ҡулланыу өсөн ирекле энциклопедик, белем биреү һәм башҡа кешелек тарафынан тупланған мәғлүмәтте төҙөү һәм таратыу менән бәйле төҙөлгән проекттар үҫеше өсөн барлыҡҡа килгән.
Йөкмәткеһе
Проектар[үҙгәртергә | вики-тексты үҙгәртергә]
- Википедия — ирекле энциклопедия.
- Викиһүҙлек — функциональ һүҙлек.
- Викикитапхана — асыҡ контентлы китапхана.
- Мета-вики — вики-проекттар эшмәкәрлеген координациялаған проект.
- Викитөрҙәр — биология буйынса белешмә.
- Викияңылыҡтар — ирекле текслы яңылыҡтар.
- Викиуниверситет — ирекле уҡытыу материалдары һәм курстары.
- Викимилек — медиафайлдар һаҡлау урыны.
- Викиөҙөмтә — өҙөмтәләр йыйылмаһы.


text:
Бөрйән районындағы экологик лагерға Төмәндән дә киләләр
Башҡорт тәбиғәт ҡурсаулығы территорияһында ойошторолған экологик палатка лагерында беренсе смена тамамланған. Егерменән ашыу бала һәм үҫмер ҡурсаулыҡ хеҙмәткәрҙәренең эш көнөнә оҡшаш булған шарттарҙа һигеҙ көн йәшәгән.
Башҡортостанда бындай тематик заезд өсөнсө тапҡыр ойошторола. Быға тиклем экологик лагерь «Башкирия» Милли тәбиғәт паркында, Нөгөш ауылында урынлашҡан. Экологик уйындар, викториналар, ауыл биләмәһен таҙартыу буйынса субботниктар, Шүлгән-Таш мәмерйәһенә экскурсиялар, төрлө мастер-кластар – ҡурсаулыҡта булыу программаһы сараларға бай булған.
Эксклюзив лагерь тураһында хәбәр бөтә ергә таралған – Һәргәйгә Төмәндән дә балалар килгән. Ләкин кеселәр төркөмөнөң төп өлөшөн Бөрйән районының Әбделмәмбәт ауылынан «Башарт» экологик клуб тәрбиәләнеүселәре тәшкил иткән. Ете иң йәш ҡатнашыусы бик татыу булған.
Башҡорт ҡурсаулығында хәбәр итеүҙәренсә, бында киләһе заезға заявкаларҙы ҡабул итә башлағандар – ял итергә теләүселәр һаны бик күп. Балаларының кеше аяғы баҫмаған тәбиғәт ҡосағында ялы өсөн ҡиммәт булмаған хаҡ ата-әсәләр өсөн бик ҡулай.
Башҡорт ҡурсаулығы өсөн дә балалар менән бындай аралашыу тәжрибәһе бик файҙалы.


text:
Ат кемдеке - йүгән шуныҡы
- Подробности
- Родительская категория: Мәҡәләләр
- Опубликовано 18.02.2009 10:00
Йылҡысылыҡ – ҙур табыш килтереүсе тармаҡ
Рәсәйҙә йылҡысылыҡты үҫтереү концепцияһында 2010 йылға тиклем Мари Иле Республикаһында, Калуга, Рязань өлкәләрендә бейә һөтөнән сабыйҙарҙы туҡландырыу өсөн аҙыҡ әҙерләү буйынса фермалар булдырыу тураһында һүҙ алып барыла. Минеңсә, бейә һөтөнән балалар аҙығы етештереү үҙәген Башҡортостанда ойошторорға кәрәк.
Татарҙар менән мөнәсәбәттәрҙең һалҡынайыуын туҡтатырға ваҡыт
- Подробности
- Родительская категория: Мәҡәләләр
- Опубликовано 15.12.2008 19:00
Башҡорт халҡына мөрәжәғәт
Моғайын, үҙ туғандары араһында аңлау тапмаған, һүҙгә килешкән саҡта һәр кешенең күңеле әрнейҙер. Беҙ, кешеләр, барыбыҙ ҙа шулай яралтылған - һәр ваҡыт яҡындарыбыҙ таянысына мохтажбыҙ, туғандар менән арабыҙҙың гел дә татыу булыуын теләйбеҙ.
Башҡорт йыйындары
- Подробности
- Родительская категория: Мәҡәләләр
- Опубликовано 20.11.2008 19:00
Хәрби хеҙмәткә 21 йәштән өлкәнерәктәр алынасаҡ
- Подробности
- Родительская категория: Мәҡәләләр
- Опубликовано 15.10.2008 16:14
Өйләнгән хәрби хеҙмәткә саҡырылыусылар йортонан алыҫ түгел хеҙмәт итәсәк, ә 21 йәштән кесе егеттәр ғөмүмән армияға алынмаясаҡ. Башҡортостан хәрби комиссары Тимофей Назаров журналистар менән осрашыуҙа ошо турала хәбәр итте. 1 октябрҙә башланған көҙгө призывҡа арналған матбуғат конференцияһы аншлаг менән үтте. Ул ғәжәп тә түгел - бер йыл хеҙмәт итеүгә күсеү менән армияла күп нәмә үҙгәрҙе, ә Көньяҡ Осетиялағы билдәле ваҡиғаларҙан һуң үҙгәрештәр тағы ла күбәйҙе. Хәрби комиссар индерелгән яңылыҡтарға төп баҫым яһаны ла.
Егеттәр ниңә сит милләткә өйләнергә теләй?
- Подробности
- Родительская категория: Мәҡәләләр
- Опубликовано 25.08.2008 09:35
Кавказ ҡыҙҙары үҙ һылыуҙарыбыҙҙан ниндәй өҫтөнлөктәр менән айырыла?
Йәки егеттәр ниңә сит милләткә өйләнергә теләй?
Күптән түгел "Башҡорт форумдары"нда Бөтә донъя башҡорттары ҡоролтайы башҡарма комитетының йәштәр советы етәксеһе Тимур Лоҡмановтын ҙур бәхәс тыуҙырған яҙмаһы барлыҡҡа килгәйне. Унда башҡорт ҡыҙҙарының насар, юлдан яҙғандары тәнҡитләнеп, Кавказ традициялы төрки милләтле гүзәл заттар менән сағыштырыла.
Ғинуарҙан авгусҡа тиклем
- Подробности
- Родительская категория: Мәҡәләләр
- Опубликовано 03.10.2008 14:20
Башҡортостан Республикаһының айырым социаль-иҡтисади күрһәткестәре
2008 йылдың авгусында сәнәғәт етештереү индексы 2007 йылдың авгусына ҡарата — 111,6 процент, ғинуар-августа 110,6 процент тәшкил итте.
Ғинуар-августа барлыҡ төр файҙалы ҡаҙылмалар сығарыуҙа етештереү индексы былтырғы ошо осор менән сағыштырғанда — 101 процент, эшкәртеүсе сәнәғәттә — 114,4, электр энергияһы, газ һәм һыу етештереү һәм бүлеүҙә 105,3 процент тәшкил итте.
«Бөгөн башҡорт телен һаҡламаһаҡ, иртәгә тотош республика юҡҡа сығыр»
- Подробности
- Родительская категория: Мәҡәләләр
- Опубликовано 29.05.2007 03:52
Бер нисә ай элек дәүләт кимәлендәге мәғариф стандарты структураһында милли-төбәк компоненттарын ҡыҫҡартыуға булышлыҡ итеүсе Федераль закон (309-сы ФЗ) сыҡҡан. Уға ярашлы, туған тел уҡытыу юҡҡа сыға яҙа тигән һүҙ. БР-ҙын, мәғариф министры Зиннәт Аллаяров был үҙгәрештәргә ҡырҡа ҡаршы икәнен белдереп сығып яһаны. Башҡорт йәмәғәт ойошмалары, уҡытыусылар, йәштәр ҙә ситтә тороп ҡалманы - улар законға үҙгәрештәр индереүгә (милли белем алыуҙы сикләгән үҙгәреш!) протест белдереп митингыға сыҡты.
Илгә иман илтер төҙөлөш
- Подробности
- Родительская категория: Мәҡәләләр
- Опубликовано 23.05.2008 06:25
Баш ҡалабыҙҙың Салауат Юлаев проспектында Рәсәйҙә иң ҙур, иң күркәм мәсеттәрҙең береһе буласаҡ яңы Йәмиғ мәсете төҙөлөшө барғанын белмәгәндәр бөгөн һирәктер. Әлбиттә, бындай мөһабәт мәсетте төҙөү еңел-елпе эш түгел, уны бер нисә көндә генә ҡойоп ултыртыу мөмкин булмаған хәл. Мәсет төҙөлөшө былтырҙан барһа ла, эштәрҙең иге-сиге юҡ кеүек. Ни тиһәң дә, ул Рәсәй кимәлендә иң ҡиммәтле һәм иң күләмле проекттарҙың береһе.


text:
Рәсәйҙең иң яҡшы лоббистары исемлегендә Башҡортостан Президенты рейтингыһы 0,4 балға күтәрелде
Рәсәйҙең иң яҡшы ун лоббисы – төбәк лидеры исемлегендә Башҡортостан Президенты Рөстәм Хәмитов рейтингыһы ышаныслы күтәрелә бара. Был хаҡта «Независимая газета» заказы буйынса иҡтисади яңылыҡтар агентлығы үткәргән 2011 йылдың декабренә ҡарата тикшеренеүҙәр һөҙөмтәләрендә әйтелә, тип хәбәр итә республика башлығының матбуғат хеҙмәте.
Төбәк башлыҡтары исемлегендә «Ғәйәт ҙур һөҙөмтәлелек» номинацияһында Рөстәм Хәмитов етенсе урын биләй. 2011 йылдың ноябрендә Башҡортостан Президенты рейтингыһы 4,06 балл менән баһаланһа, декабрҙә был күрһәткес артып, 4,10 балл тәшкил итте.
«Ғәйәт ҙур һөҙөмтәлелек» номинацияһында иң яҡшы өс лоббист – төбәк лидеры исемлеген Мәскәү мэры Сергей Собянин етәкләй. Артабан Георгий Полтавченко (Санкт-Петербург) һәм Александр Ткачев (Краснодар крайы) килә.
2011 йыл һөҙөмтәләре буйынса Башҡортостан Президенты Рөстәм Хәмитов «Ғәйәт ҙур һөҙөмтәлелек» номинацияһында ил төбәктәре лидерҙары араһында 9 урын яулағайны.
Рәсәйҙең иң яҡшы лоббистары – төбәк лидерҙары рейтингылары буйынса тикшеренеүҙәр «Независимая газета» сайтында (http://www.ng.ru/ideas/2012-01-25/5_lobbi.html) урынлаштырылған.


text:
Республика эшҡыуарҙары 1 миллион һумға тиклем субсидия ала аласаҡ
2012 йылға бәләкәй һәм урта эшҡыуарлыҡ субъекттарын үҫтереү буйынса республика программаһын тормошҡа ашырыу сиктәрендә Башҡортостандың Эшҡыуарлыҡ һәм туризм буйынса дәүләт комитеты кредит килешеүҙәре буйынса процент ставкаһының бер өлөшөн субсидиялаштырыу формаһында финанс ярҙам күрһәтә.
Дәүләт комитетынан хәбәр итеүҙәренсә, эшҡыуарҙар кредит килешеүҙәре буйынса субсидиялар алыуға хоҡуҡлы. Субсидиялар ҡорамалдар, механизмдар, ҡоролмалар, автотранспорт сараларын (еңел автомобилдәрҙән тыш), приборҙар, аппараттар, агрегаттар, машиналар һатып алыу һәм өҫтөнлөклө иҡтисади эшмәкәрлек төрөн тормошҡа ашырыу өсөн төрлө биналар төҙөү маҡсатында бирелә.
Бәләкәй һәм урта бизнестың бер субъектына субсидияның максималь күләме 1 миллион һум тәшкил итә.
Документтар Өфө ҡалаһы, К.Маркс урамы, 37, 2-се корпус, 3-сө ҡат адресы буйынса БР Бәләкәй эшҡыуарлыҡты үҫтереү һәм ярҙам итеү фонды бинаһында ҡабул ителә.


text:
Республиканың һуҡырҙар өсөн махсус китапханаһында «Минең ҡәҙерле яҡташтарым» циклын яҙыусы Наил Ғәйетбаев менән осрашыу дауам итәсәк
ӨФӨ, 2015 йыл, 24 февраль. /«Башинформ» мәғлүмәт агентлығы, Гөлфиә Акулова/.
25 февралдә республиканың һуҡырҙар өсөн махсус китапханаһында Башҡортостандың Яҙыусылар союзы идараһы рәйесе, яҙыусы, драматург Наил Ғәйетбаев менән ижади осрашыу ойошторола. Сара «Минең ҡәҙерле яҡташтарым» республикала тыуып үҫкән билдәле шәхестәр менән осрашыу циклының дауамы булып тора.
Наил Ғәйетбаевтың ижад юлы 1970 йылдарҙа башлана. Ул 20-нән ашыу китап, өс роман, 20-гә яҡын повесть, 80 хикәйә авторы. Бынан тыш, драматург 50-нән ашыу пьеса яҙған, улар Башҡортостан, Татарстан, Рәсәй һәм сит ил сәхнәләрендә ҡуйыла.
Махсус китапхана менән ҡуллланыусыларға яҙыусы һәм драматургтың ижады буйынса «Кешеләрҙе ышандырыу һәләте» тип аталған тауышлы китап күргәҙмәһе тәҡдим ителәсәк. Наил Ғәйетбаев үҙенең ижади пландары һәм Башҡортостан Яҙыусылар союзы планлаштырған саралар хаҡында һөйләйәсәк. Осрашыу көндөҙгө 3-сө яртыла башлана. Китапхананың адресы: Киров урамы, 47.


text:
Рәсәйҙә Интернет көнө билдәләнә
30 сентябрҙә Рәсәйҙә Интернет көнө билдәләнә. Быйыл ул 15-се тапҡыр байрам ителә.
Интернет көнө – ул интернет-технологиялар өлкәһендә эшләүсе белгестәрҙең генә түгел, ә эш, ял, ҡыҙыҡлы һәм әүҙем тормоштоң бер өлөшө булып өлгөргән бик күп ҡулланыусыларҙыҡы ла.
Рәсәйҙә Интернет көнөн 1998 йылдың 30 сентяберенән алып билдәләй башлайҙар, тап ошо көндө Рунетта беренсе хатлашыу була. Ул саҡта бер миллион ҡулланыусы иҫәпләнһә, бөгөн был һан 70 миллионды уҙған.
Бынан тыш, рунеттыҡылар йыл һайын 7 апрелдә RU. домен зонаһының тыуған көнөн билдәләй. 1994 йылда барлыҡҡа килеп, ул Рәсәй контенты менән интернетты тулыландыра.
Өфө Рәсәйҙең иң интернетлаштырылған ун ҡалаһы иҫәбенә инә. Башҡортостандың баш ҡалаһында һәм шулай уҡ республиканың күпселек ауылдарында, һәр бер мәктәптә юғары тиҙлекле интернет бар. «Рәсәй почтаһы» федераль дәүләт унитар предприятиеһының күпселек почта бүлексәләрендә глобаль селтәргә коллектив инеү нөктәләре ойошторолған. Ойошмалар араһында электрон документ әйләнеш системаһы эшләй. Бик күп предприятие һәм учреждениелар үҙҙәренең сайттарын аса. Баҫма киң мәғлүмәт сараларының электрон версиялары һәм яңы интернет-баҫмалар тыуа. Мәҫәлән, 2011 йылдың 10 майынан алып Башҡортостанда «Башинформ» мәғлүмәт агентлығы баҫмаһы – «Ижтимағи электрон гәзит» сыға башлай.
Шулай итеп, Интернет көнөн бөтә донъя селтәрендә эшләгән барлыҡ журналистар һәм техник тәьминәт белгестәре үҙҙәренең байрамы тип иҫәпләй ала.


text:
Башҡортостан социаль карталар регистрының генераль директоры республиканың Почет грамотаһы менән бүләкләнде
Республика Президенты Рөстәм Хәмитов Указы менән «Башҡортостан социаль карталар регистры» асыҡ акционерҙар йәмғиәтенең генераль директоры Олег Романов Башҡортостан Республикаһының Почет грамотаһы менән наградланды.
Рөстәм Хәмитовтың икенсе указы менән «Башҡортостан Республикаһының атҡаҙанған экономисы» тигән маҡтаулы исемгә Рәсәй банкы Башҡортостан Милли банкының Баш иҫәпләү-касса үҙәге начальнигы Ғәзинур Сөләймәнов лайыҡ булды.


text:
Октябрь районы Ҡыш бабайҙары Өфөнөң гран-прийын алды
Өфөнөң Октябрь районы Ҡыш бабайҙары «Вьюговей — 2011» фестивале сиктәрендә ойошторолған «Ҡыш бабай — 2011» ҡала конкурсының гран-прийын алды. Был турала шишәмбелә мэрияла үткән оператив кәңәшмәлә Өфө хакимиәтенең мәҙәниәт һәм сәнғәт буйынса идаралығы начальнигы Исламетдин Мәмбәтов хәбәр итте.
Уның әйтеүенсә, бындай конкурс алтынсы йыл рәттән ойошторола. Икенсе урынды был юлы Калинин районы Ҡыш бабайҙары алған. Өсөнсө урында – Совет районы командаһы.


text:
Республикала сәсеү кампанияһы башланды Фото: Олег Яровиков
Республикала сәсеү кампанияһы башланды
Республикала сәсеү кампанияһы башланды Фото: Олег Яровиков
ӨФӨ, 2015 йыл, 28 апрель. /«Башинформ» мәғлүмәт агентлығы, Розалиә Вәлиева/.
Башҡортостанда сәсеү кампанияһы башланды. Тәүгеләрҙән булып Әбйәлил, Әлшәй, Ғафури һәм Хәйбулла райондары эшсәндәре иген һәм ҡуҙаҡлылар сәсеүгә төштө. Был хаҡта, төбәктең Ауыл хужалығын консультациялау үҙәге мәғлүмәттәренә һылтанып, республика Ауыл хужалығы министрлығының матбуғат хеҙмәте хәбәр итә. Әлеге райондарҙа яҙғы сәсеү эштәре 600 гектар майҙанда башҡарылған.
Республиканың Ауыл хужалығы министрлығы мәғлүмәттәре буйынса, быйыл Башҡортостанда сәсеү майҙаны 3,15 миллион гектарҙы, шул иҫәптән 2,05 гектарҙы ярауай культуралар тәшкил итәсәк. 1,3 миллион гектарҙа — иген, 48 мең гектарҙа — шәкәр сөгөлдөрө, 230 мең гектарҙа май бирә торған үҫемлектәр сәселә. Мал аҙығы 990 мең гектар тәшкил итәсәк.


text:
Йәрмәкәй районында Йәш һайлаусы көнө үтте
Йәрмәкәй районында Йәш һайлаусы көнө үтте. Йәш быуындың һайлау процесына ҡыҙыҡһыныуын арттырыу сараның төп маҡсаты булып торҙо.
Район китапханаһы хеҙмәткәре Ильмира Бәширова буласаҡ һайлаусыларҙы «Илеңә һинең һайлауың кәрәк» күргәҙмәһе менән таныштырҙы. Балаларҙа «Президент булып эшләй алаһыңмы?» тип аталған психологик тест ҙур ҡыҙыҡһыныу уятты. Яуаптар һөҙөмтәләре буйынса белгестәр йәш быуындың маҡсатҡа ынтылышлы һәм әүҙем, уй-ниәттәре киләсәккә йүнәлтелгән булыуын асыҡланы.
8 сентябрҙә үтәсәк БР Дәүләт Йыйылышына һайлауҙар тураһында райондың территориаль һайлау комиссияһы рәйесе Шамил Ғәлимов һөйләне. «Йәш һайлаусы-2013» викторинаһы йомғаҡтары менән комиссия секретары Лариса Шәйҙуллина таныштырҙы. Интеллектуаль ярышта еңеүселәр дипломдар һәм бүләктәр менән тәбрикләнде, тип хәбәр иттеләр Йәрмәкәй районы хакимиәтенең мәғлүмәт-аналитика бүлегенән.